ועדת החינוך, התרבות והספורט, כנסת 17, פרוטוקול מספר 418, 2008-05-19 11:30

מיכאל מלכיאור: אני רוצה להגיד שלום לחברי הכנסת המצטרפים.

מיכאל מלכיאור: היו לנו חברי כנסת אחרים בישיבה הקודמת.

מיכאל מלכיאור: ראשית, לחבר הכנסת עבאס זכור, שחזר לוועדה.

מיכאל מלכיאור: אנחנו שמחים על כך ורואים את זה כסימן מושב הקיץ, שתהיה קבוע כאן ואנחנו מאוד מעריכים את תרומתך.

מיכאל מלכיאור: אני שמח גם שהרב כהן הגיע לבקר את הוועדה - -

יעקב כהן: הקיץ הגיע ואני חייב להתחיל - -

מיכאל מלכיאור: אף על פי שאני לא בטוח שהסוגיה שעכשיו על סדר היום זה בדיוק הדבר שהכי יעניין אותך.

יעקב כהן: אני נכנסתי ביום הראשון - -

מיכאל מלכיאור: כי היה פה דיון של 40 דקות בפרשת השבוע הבוקר, ממש דיון מרחיב.

יעקב כהן: כדרכך בקודש.

יעקב כהן: ..

יעקב כהן: על חוקותיי יש הרבה מה לדבר.

מיכאל מלכיאור: קיבלנו בקשה של משרד הספורט לאשר את תקנות הנהיגה הספורטיבית.

מיכאל מלכיאור: אני שמח שסוף סוף הביאו את התקנות, אבל אני רוצה להגיד למשרד הספורט, מי הנציג הבכיר של הענין מהמשרד?

קריאה: כולם פה בכירים.

קריאה: ..

מיכאל מלכיאור: מי הדובר?

מיכאל מלכיאור: מנהל הרשות יוסי ניסן, אני רוצה להגיד לך שהיו לנו הרבה לחצים לגבי העלאת הנושא פה, בוועדה.

מיכאל מלכיאור: "שערי תשובה אינם ננעלים", כך מקובל עלינו.

מיכאל מלכיאור: אנחנו שמחים שאתם סוף סוף עושים את העבודה שלכם אבל כשאתם החלטתם לעשות את העבודה שהייתם צריכים לעשות מזמן, ובאים בהיסטריה שאנחנו צריכים להסיר כל דבר מסדר היום של הכנסת כדי לאשר את זה, אני חושב שזה קצת עובר את גבול הטעם הטוב.

מיכאל מלכיאור: בשביל להמשיך את ההתדיינות בשפה היהודית בענין הזה, אז שערי תשובה לא ננעלים אבל גם בעלי תשובה לא נעשים דיינים.

מיכאל מלכיאור: שמנו את זה על סדר היום ביום הראשון של המושב וזה לא היה מספיק טוב.

מיכאל מלכיאור: מותר שתהיה קצת צניעות.

מיכאל מלכיאור: אני חושש שיש עוד תקנות שעוד לא הבאתם לנו.

יהודית גידלי: הם הביאו עוד אחת.

מיכאל מלכיאור: אז תגמרו את העבודה המוטלת עליכם ואחר כך, אני מבטיח שהעיכוב לא יהיה מצד הכנסת.

מיכאל מלכיאור: לכן, אני אומר זאת כהקדמה וכל הידידות עם האנשים שיושבים פה ממשיכה, בוודאי עם השר וכולם, אין לנו שום דבר נגד אף אחד.

מיכאל מלכיאור: אבל טיפה צניעות, מאחר והמשרד לא עשה את עבודתו כל כך הרבה זמן.

יוסי ניסן: אני רוצה להוסיף מילה, ברשותך: ראשית, בוקר טוב לכולם.

יוסי ניסן: כמו שאתה יודע, החוק לנהיגה ספורטיבית עבר בשנת 2005.

יוסי ניסן: אני מוניתי לפני כחצי שנה בתפקיד ומאז אני עוסק רק בזה, ובשטח, הספורטאים עצמם, אותם לא מענין הבירוקרטיה והסיפורים מסביב, הם רוצים ספורט מוטורי חוקי ומגיע להם.

יוסי ניסן: בגלל הפגרה של הכנסת, שהוועדה לא כל כך ישבה ואתה היית בחו"ל - -

מיכאל מלכיאור: הוועדה דווקא כל כך כן ישבה.

מיכאל מלכיאור: ..

יוסי ניסן: הבטיחו לנו שזה יקרה וזה לא קרה.

יוסי ניסן: אני מודה לך על המאמץ ואני מעריך מאוד את הנכונות שלך לעזור לנו.

מיכאל מלכיאור: יוסי, אני פשוט לא מקבל את מה שאתה אומר.

מיכאל מלכיאור: זה שאתה חצי שנה במשרד, זה כמובן מצער או משמח, תלוי מה עשית לפני זה, אבל הדברים שלי בוודאי לא כוונו אליך ולא לאף אחד אחר מעמיתך.

מיכאל מלכיאור: אבל לא יכול להיות מצב שבו אני אומר, ותקבל את הדברים שלי כי ברור שהם נאמרו אחרת אני אגיד דברים יותר חריפים.

מיכאל מלכיאור: לא יכול להיות מצב שהמשרד ממסמס את הענין הזה כל כך הרבה זמן, הרבה הרבה לפני שקיבלת את התפקיד ואז, באים לספר לנו על המסכנים שלא יכולים לעסוק בספורט מוטורי בגלל שהכנסת מעכבת את הטיפול.

יוסי ניסן: חלילה.

יוסי ניסן: ..

מיכאל מלכיאור: אבל ככה זה הצטייר מתוך דבריך.

מיכאל מלכיאור: אז אתם יודעים מתי אנחנו מכנסים ישיבות בפגרה של הכנסת.

מיכאל מלכיאור: מכנסים כאשר מדובר בדברים בהולים או דברים שלא יכולנו לעסוק בהם קודם.

מיכאל מלכיאור: לא דברים שבאים בעצמם והיו צריכים לבוא לפני חצי שנה או לפני שנה או שנתיים ופתאום החלטתם להתעורר ולעשות את מה שמוטל עליכם.

מיכאל מלכיאור: אנחנו שמחים שאתם מתעוררים ועושים מה שמוטל עליכם, אבל על זה לא מכנסים במיוחד את כל חברי הכנסת בפגרה.

מיכאל מלכיאור: לכן שמתי את זה ביום הראשון של מושב הכנסת, וחוץ מזה, אשמח מאוד לשמוע שגמרתם את כל העבודה שלכם ושכל התקנות מוכנות.

מיכאל מלכיאור: היינו מאשרים פה את כולן אלא ששמעתי שמועה שאתם אפילו עכשיו לא מביאים את כל התקנות.

מיכאל מלכיאור: לכן עוד יותר קשה להבין את הבהילות, כי זה לא כל כך משנה אם אנחנו מאשרים או לא מאשרים משהו שממילא אי אפשר לבוא לידי פעילות מלאה בגלל שיש עוד תקנות שעוד לא גמרתם.

מיכאל מלכיאור: זה מעבר לבינתי אבל בכל זאת, נבוא לקראת

מיכאל מלכיאור: כם ברוח טובה ונשתדל לאשר את מה שאתם מבקשים.

מיכאל מלכיאור: בבקשה, בואו נתחיל.

יוסי ניסן: אני מודה לך.

מרב ישראלי: עם מה אתם רוצים להתחיל?

יוסי ניסן: לא ממש משנה, רישיון נהיגה ספורטיבי.

מרב ישראלי: אתחיל לקרוא.

מרב ישראלי: יש שתי תקנות וצו אחד.

מרב ישראלי: גם יש לכם את הענין של הכשירות הרפואית בדרך.

מיכאל מלכיאור: למה לא הבאתם את זה.

מיכאל מלכיאור: יהודית אומרת - -

יוסי ניסן: הנושאים האחרים לא תלויים כל כך בנו, אנחנו מתדיינים עם משרדים אחרים.

יוסי ניסן: ..

מיכאל מלכיאור: אבל אפילו אתמול היינו שמים את זה.

יהודית גידלי: לא נספיק.

יהודית גידלי: כבר עשינו שלושה שינויים בסדר היום וביקשתי מהם לא להביא את זה ביום שלישי - -

יוסי ניסן: מבחינתי אפשר לקבוע מועד, אנחנו נהיה מוכנים.

מרב ישראלי: מקריאה: "בתוקף סמכותי לפי סעיפים 7(ב) ו-(ט), 16 ו-33 לחוק הנהיגה הספורטיבית, התשס"ו-2005 (להלן – החוק), בהתייעצות עם הוועדה המייעצת ובאישור ועדת החינוך, התרבות והספורט של הכנסת, אני מתקין תקנות אלה: פרק ראשון: פרשנות.

מרב ישראלי: הגדרות: 1.

מרב ישראלי: בתקנות אלה – "מסלול מירוץ סגור" – מסלול מירוץ מאושר המצוי במתחם שהכניסה אליו מבוקרת, שאינו דרך כהגדרתה בפקודת התעבורה;" נמצא פה עורך דין צבי ענבר, שעמד בראש הוועדה שניסחה את הצעת החוק בזמנו.

מרב ישראלי: דיברנו קודם שההגדרה של "מסלול מירוץ סגור" צריכה להיות בתוספת לחוק, ונעשה פה הפנייה לתוספת לחוק.

מרב ישראלי: זה ענין טכני.

מרב ישראלי: ""תקנות הכשירות הרפואית" – תקנות הנהיגה הספורטיבית (כשירות רפואית), התשס"ח-2008;"" שטרם הובאו לנו אבל התקנות האלה כבר מסתמכות עליהן.

מרב ישראלי: ""תקנות התעבורה" – תקנות התעבורה, התשכ"א-1961.

מרב ישראלי: מתן רישיון נהיגה.

מרב ישראלי: 2.

מרב ישראלי: רישיון לנהיגה ספורטיבית כאמור בסעיף 7 לחוק יהיה רישיון לנהוג נהיגה ספורטיבית בכלי תחרותי מסוגים אלה, כהגדרתם בתקנות הנהיגה הספורטיבית (רישיון כלי תחרותי), התשס"ח-2008 (להלן – תקנות רישיון כלי תחרותי);" אלה התקנות הנוספות שקיבלנו עכשיו.

מרב ישראלי: כאן אני מזכירה שבתקנות האלה התחלנו לדיון בישיבה הקודמת והיה ויכוח בין המשרדים ועכשיו, אני מבינה שגם הצו הכל מוסכם.

מרב ישראלי: על זה היה הויכוח הגדול.

מרב ישראלי: אולי תסבירו את הטבלה כי לא נראה לי שיש טעם לקרוא אותה פה.

יוסי ניסן: בטבלה יש לנו תיקון קל, בסעיף של "אופנוע" אחרי ה-145 צריך להופיע "למעלה מ-145".

יוסי ניסן: זה תיקון טכני, וב-250 צריך להיות "למעלה מ-250".

יובל מלמד: לא, למעלה מ-450 ולמעלה מ-250.

יוסי ניסן: ברור.

מרב ישראלי: באופנוע למטה, הכי תחתון באופנוע, צריך להיות למעלה מ-145 בשתי פעימות ולמעלה ב-250 ו-4 פעימות.

מרב ישראלי: לגבי מכונית, משאית ורכב שטח ובאגי, בפעם הקודמת אמרנו שזה כמו פקודת התעבורה.

מרב ישראלי: זה מקובל על משרד התחבורה?

חוה ראובני: כן.

מיכאל מלכיאור: כל הדברים מקובלים על משרד התחבורה?

חוה ראובני: יש לי הערות ניסוחיות פה ושם, אבל במהות הנוסח מקובל.

מיכאל מלכיאור: הדברים מקובלים על המשרד לביטחון פנים?

קריאות: כן.

מיכאל מלכיאור: הכל?

מיכאל מלכיאור: אתם מסכימים שילדים בני 8 ייסעו באופנוע?

דוברת: זה נושא שהוא בתחום האחריות ושיקול הדעת של משרד הספורט.

מיכאל מלכיאור: למה?

מיכאל מלכיאור: זה לא בתחום המומחיות שלכם?

מיכאל מלכיאור: אם אתם מסכימים אז זאת גם אחריותכם.

דוברת: מדובר במסלולים סגורים.

מיכאל מלכיאור: אני מבין.

מיכאל מלכיאור: ..

צבי ענבר: אדוני היושב ראש, אני מפנה את תשומת הלב שכבר היום, בחוק עצמו, בתוספת לחוק הקיים היום, מדובר על מבקש שמלאו לו 8 שנים לפחות.

צבי ענבר: כלומר, המחוקק של החוק העיקרי הכיר בכך שבסוגים מסוימים של כלי רכב מותר לתת כבר לילד בן 8.

מיכאל מלכיאור: אני לא מבין בזה כלום, שיהיה ברור, אבל יש הבדל בין לשבת ברכב קארט, שזה כמעט כמו מה שילדים קטנים עושים לבין לשבת על אופנוע.

מיכאל מלכיאור: אם הילד שלי היה רוצה.

מיכאל מלכיאור: .. קארט זה עם מנוע?

דובר: כן, על 4 גלגלים.

מיכאל מלכיאור: אז אני חוזר בי גם מהקארט.

מיכאל מלכיאור: לא הייתי נותן לילד שלי לשבת בתוך זה.

יוסי ניסן: בעולם מקובל בגיל 4 ואנחנו הכנסנו גיל 8.

מיכאל מלכיאור: כל הכבוד.

מיכאל מלכיאור: בגיל 4 לשבת על אופנוע ולעשות מירוצים אחד נגד השני?

דובר: בנפחים האלה, לפי פקודת התעבורה, בגיל 16 ניתן להוציא רישיון עד 125 סמ"ק.

דובר: אבל פה מדובר במסלול סגור.

דובר: אנחנו, מבחינתנו, את דעתנו אמרנו בתחילת החוק ואני חושב שבמסלול סגור, שזה באחריות מלאה של - -

מיכאל מלכיאור: משרד התחבורה, אתם לא חושבים שיש בזה סכנה לילדים?

חנן אהרון: אני לא רוצה לחזור על מה שאמרנו אז, בחקיקה הראשית.

חנן אהרון: מבחינת אופנוע, אנחנו אומרים בגיל 16, אבל מדובר במסלול סגור ששוב, אני אומר שכך נהוג בעולם ואני לא רוצה לחזור לכל הויכוחים ההם.

חנן אהרון: גם אם נחשוב שגיל 8 הוא גיל צעיר לאופנוע - -

מיכאל מלכיאור: שאל אותי דוקטור קדמן הבוקר איך אני נותן את ידי לדבר כזה.

מיכאל מלכיאור: לכן אני שואל אתכם, כדי לדעת מה להגיד לו.

מיטל שרעבי: נדרשת הסכמה של אחד ההורים.

מיטל שרעבי: ..

מיכאל מלכיאור: כל הכבוד שנדרשת הסכמה כזאת.

מיכאל מלכיאור: אני יודע מה זה להגיד "לא" לילדים היום, גם בגיל 16.

עבאס זכור: הוא מתחיל ללמוד או מקבל את הרישיון בגיל 8?

מיכאל מלכיאור: הוא מקבל רישיון בגיל 8.

דובר: באשר לנהיגת מירוצים, המחוקק נתן על זה את הדעת וזה עבר 3 קריאות בכנסת.

דובר: ..

מיכאל מלכיאור: אני זוכר את הדיון על זה בכנסת, ואני לא זוכר שהיה על זה דיון במליאה.

מיכאל מלכיאור: אם כל הגורמים המקצועיים אומרים לי פה שאין בזה סכנה, אז אני אקבל את זה.

דוברת: זה לא בדיוק מה שאנחנו אמרנו.

דוברת: אנחנו בעבר, בישיבות קודמות, כן התנגדנו.

מיכאל מלכיאור: אתם התנגדתם?

דוברת: גם בדיונים על החוק וגם בישיבות הקודמות על החוק בוועדת החינוך.

דוברת: אבל מאחר שהוסבר לנו על ידי הגורמים המקצועיים במשרד הספורט שזה מה שמקובל בעולם, ומאחר שהגורמים המקצועיים שלהם לוקחים על זה אחריות והיות ומדובר במסלולים סגורים ולא בכבישים - -

מיכאל מלכיאור: אני לא אפתח את הדיון הרחב על זה, כי אני מבין שאנחנו מעבר לשלב הזה.

מיכאל מלכיאור: לפרוטוקול – אני רוצה להדגיש את ההסתייגות הרבה מכל הנושא הזה.

מיכאל מלכיאור: אני לא חושב שראוי לילדים בני 8 להיות במרוצי אופנועים או ברכב קארט מנועי.

מיכאל מלכיאור: אני לא חושב שזה דבר ראוי, אבל אם כל הגורמים המקצועיים אומרים לי פה שאין בזה סכנה וזה מה שמקובל בכל העולם.

מיכאל מלכיאור: .. נמשיך הלאה.

מרב ישראלי: "בקשה לרישיון וחובת בדיקות ובחינות.

מרב ישראלי: 3.

מרב ישראלי: (א) מבקש רישיון לנהיגה ספורטיבית (להלן – מבקש) יגיש בקשה לפי טופס שהורתה עליו הרשות המוסמכת, ולטופס יוצמד תצלום מדויק שישקף במידה סבירה את פניו של המבקש.

מרב ישראלי: (ב) הרשות המוסמכת תיתן למבקש רישיון נהיגה ספורטיבית, לפי הנוסח שבתוספת, אם נתקיימו בו כל אלה: (1) עבר הכשרה לנהיגה ספורטיבית שאישרה הרשות המוסמכת, על ידי מי שהוסמך למדריך ומאמן לפי תקנות הנהיגה הספורטיבית (הוראות בדבר עיסוק כמדריך ומאמן), התשס"ח-2008 (להלן – תקנות העיסוק) ובהתאם לידיעותיו בנהיגה ובכפוף להחזקת רישיון נהיגה;" זה משהו שדנו בו בפעם הקודמת וההחלטה של הוועדה, אם אני זוכרת נכון, היתה שזה יהיה לפי תכנית הכשרה שאישרה הרשות לסוג כלי הרכב.

מרב ישראלי: "עבר הכשרה לנהיגה ספורטיבית" לפי תכנית הכשרה שאישרה הרשות לסוג כלי הרכב.

מרב ישראלי: זה מה שהוחלט בישיבה הקודמת.

מרב ישראלי: לא ברור אם זו צריכה להיות הכשרה ספציפית.

חוה ראובני: סוג הכלי התחרותי, לא כלי הרכב.

מרב ישראלי: נכון.

מיכאל מלכיאור: צריך לשנות פה את הנוסח.

מיכאל מלכיאור: זה מקובל?

קריאות: כן, לחלוטין.

מרב ישראלי: יכול להיות שזה לא רלוונטי אבל עלתה פה השאלה של תכנית הכשרה לאנשים שיש להם רישיון נהיגה ולאנשים שאין להם רישיון נהיגה, כשכאן אתם כותבים: "בהתאם לידיעותיו בנהיגה ובכפוף להחזקת רישיון נהיגה.

מרב ישראלי: " זאת אומרת, רק מי שיש לו רישיון נהיגה יכול לקבל רישיון לנהיגה ספורטיבית.

מרב ישראלי: מי שאין לו רישיון לא יכול לקבל רישיון לנהיגה ספורטיבית?

יוסי ניסן: בגיל 8 אין רישיון נהיגה.

מרב ישראלי: אבל יש מצבי ביניים שבהם יש רישיון לנהיגה ספורטיבית אבל אין רישיון נהיגה?

מיכאל מלכיאור: כן, בגיל 8 על אופנוע.

מרב ישראלי: השאלה אם נותנים לו את הרישיון לנהיגה ספורטיבית?

חוה ראובני: כן.

מרב ישראלי: לכן אני אומרת שחסר פה - -

מיכאל מלכיאור: הניסוח לא נכון.

צבי ענבר: הכלל הוא זה שנקבע בסעיף 7 לחוק: "לא ינהג אדם בכלי תחרותי נהיגה ספורטיבית אלא אם כן בידו רישיון תקף וכולי", ולאחר מכן, כשאנחנו עוברים לסעיפים (ה) ו-(ו) - -

מרב ישראלי: יש את האפשרות לתוספת.

צבי ענבר: נכון, אבל העיקרון הוא שצריך להיות לו רישיון נהיגה.

מרב ישראלי: אבל אתה יכול תת רישיון לנהיגה ספורטיבית גם למי שאין לו רישיון נהיגה, אז התקנה לא מכסה את האפשרות הזאת.

מרב ישראלי: בניסוח הנוכחי התקנה לא מכסה את האפשרות הזאת.

מרב ישראלי: יש פה השמטה...

דובר: אבל מטבע הדברים את מדברת על ילדים בני 8.

מיכאל מלכיאור: אבל על הדברים האלה אתם צריכים לשבת לפני שאתם כותבים את התקנות.

מיכאל מלכיאור: כל אחד מבין שזה לא ניסוח טוב.

מיכאל מלכיאור: אז איזו עבודה עשיתם פה?

מרב ישראלי: נראה לי שזה משהו שנשמט כי דיברנו על זה בישיבה הקודמת.

מיכאל מלכיאור: אז מה צריך להיות?

מיכאל מלכיאור: נכתוב "בכפוף להחזקת רישיון נהיגה" - -

מרב ישראלי: אבל הוועדה ביקשה בישיבה הקודמת זה שכשמדובר במי שאין לו רישיון נהיגה, תכנית ההכשרה תתחשב בזה.

מרב ישראלי: תכנית ההכשרה תיקח בחשבון שמדובר במישהו שאין לו רישיון נהיגה, בהכשרה שניתנת לו.

מיכאל מלכיאור: זה כבר יותר מורחב.

מרב ישראלי: אני לא יודעת כמה מורחב, אבל צריך להגיד שצריכה להיות הכשרה מיוחדת.

מרב ישראלי: מקובל עליכם?

צבי ענבר: מקובל, בעצם זאת הכוונה כשאומרים "בהתאם לידיעותיו וכולי".

צבי ענבר: מקובל עלינו להרחיב את זה בהסבר יותר ברור.

מרב ישראלי: אז כאן צריך להוסיף את הענין של האפשרות שאין רישיון, כשתכנית ההכשרה מתחשבת בכך.

מיכאל מלכיאור: למה זה לקח לכם כל כך הרבה זמן?

מיכאל מלכיאור: אלה הדברים שביקשנו, שדיברנו, שעבדנו עליהם, אז תביאו את זה כמו שצריך.

מרב ישראלי: נראה לי שזאת השמטה מקרית.

מרב ישראלי: "(2) עבר בדיקות רפואיות, כאמור בתקנות הכשירות הרפואית ונמצא כשיר מבחינה רפואית לקבל רישיון לנהיגה ספורטיבית.

מרב ישראלי: (3) עמד בבחינות כאמור בפרק השלישי.

מרב ישראלי: (ג) מי שאינו תושב ישראל ובדיו רישיון לנהיגה ספורטיבית זר או בין לאומי, בר תוקף, המשתתף באירוע נהיגה ספורטיבית בישראל, וההתאחדות הנוגעת בדבר נתנה לו תעודה המאשרת כי רישיון הנהיגה הזר או הבין לאומי תקף לנהיגה ספורטיבית באירוע מסוג האירוע האמור, רשאי לקבל רישיון מאותו סוג, לנהיגה ספורטיבית, מבלי שיידרש לעבור הכשרה, בדיקות רפואיות ובחינות כאמור בתקנת משנה (ב)."

מיכאל מלכיאור: ומי שבא מחו"ל והוא בן 4, שם נותנים רישיונות לבני 4, אז הוא יכול לנהוג פה?

מרב ישראלי: השאלה אם רישיון מאותו סוג כולל את כל הפרטים.

חוה ראובני: אולי בכפוף לתנאי גיל לפי תקנות אלה.

מרב ישראלי: נכון, לא בכפוף לתנאים אחרים.

חוה ראובני: לא נפטור אותו מדרישת הגיל.

חוה ראובני: אם יבוא ילד בן 5 לא ניתן לו רישיון.

מיכאל מלכיאור: אולי לא דרושות שם בדיקות רפואיות?

דובר: בוועד האולימפי זה כולל כל ענפי הספורט בעולם.

מיכאל מלכיאור: אבל הדבר הזה הוא לא ספורט אולימפי.

דובר: זה הכליל את עצמו בתוך זה.

יובל מלמד: כדי לקבל רישיון בינלאומי בחו"ל אתה חייב לעשות בדיקות רפואיות.

יובל מלמד: התקנה הבינלאומית של ההתאחדות הבינלאומית - -

מיכאל מלכיאור: ילד בן 4 צריך לעבור בדיקות רפואיות אם הוא מתאים להיות - -

קריאות: כן.

יובל מלמד: זה פעם בשנתיים בדיקה ופעם - -

מרב ישראלי: אז מקובל עליכם שדרישות הגיל של מדינת ישראל יחולו גם על זה?

קריאות: כן.

מרב ישראלי: אז נוסיף את זה ל-(ג).

עבאס זכור: למה לא לעבור מבחן?

מיכאל מלכיאור: הכוונה היא שאנחנו מקבלים את זה שהוא עבר את המבחן בחו"ל וזה תקף גם פה.

מיכאל מלכיאור: אם יש לך רישיון נהיגה בחו"ל ואתה בא לפה, אני לא זוכר בדיוק מה הכללים, אבל אתה יכול לנהוג גם פה.

מיכאל מלכיאור: אנחנו מקבלים את זה שאם הוא קיבל רישיון בארצות אחרות ועבר שם את המבחן, הוא לא צריך לעשות את זה שוב פה.

חוה ראובני: זה מקובל גם בנהיגה בכביש.

יוסי ניסן: מרב, את התיקונים שאת מבצעת כרגע - -

מרב ישראלי: אתם צריכים להכניס בנוסח ולהעביר לי, ואז אני מאשרת לכם.

מרב ישראלי: אתם צריכים לתקן את הנוסח.

מיכאל מלכיאור: בחוקים אנחנו עושים את השינויים ובתקנות שאתם מביאים – אתם צריכים לעשות את השינויים.

יובל מלמד: יש לי הערה לגבי נהגים שבאים מחו"ל – היה ונזכה בישראל לאירוע בקנה מידה בינלאומי, אנחנו יוצרים לנו פה מכשול מכיוון שהגילאים ברמה הבינלאומית קודמים לגילאים האלה, הם נמוכים יותר.

יובל מלמד: אם נזכה לראות פה את אליפות העולם בגראנד-פרי, אנחנו נראה ילד בן 14 מופיע עם אופנוע 125.

יובל מלמד: לא יכול להיות שנגביל את עצמנו לכניסה של אירועים בינלאומיים מהעולם.

מרב ישראלי: אז אולי הגיל המינימאלי יהיה 8?

מרב ישראלי: יש פה חששות בעיקר לגבי הגיל המינימאלי.

מרב ישראלי: השאלה אם אתה רוצה לראות פה ילדים בני 4,5,6?

מרב ישראלי: אתה אומר שבגילאים היותר מבוגרים זה אולי פחות - -

דובר: צריכה לקום ועדת חריגים, שבמידה ויקרה מצב חריג שכזה, היא תאשר.

יובל מלמד: אני אומר שאם יתקיים פה אירוע בינלאומי.

יובל מלמד: ..

מיכאל מלכיאור: הבנו.

מרב ישראלי: אז אתם לא רוצים את דרישות הגיל?

יוסי ניסן: זה יגביל את מדינת ישראל בכניסה של אירועים בינלאומיים לישראל.

מרב ישראלי: זאת אומרת, ברגע שיש לו רישיון אתה לא בודק מעבר.

יוסי ניסן: כמקובל בהתאחדויות הבינלאומיות.

יוסי ניסן: ככה זה צריך להיות.

מרב ישראלי: זה כתוב, רישיון זר או בינלאומי.

מיכאל מלכיאור: אנחנו לא נאפשר למישהו מתחת לגיל 8.

יובל מלמלד: אין לנו בעיה עם זה כיון שאין אירועים בינלאומיים לגילאים האלה.

מיכאל מלכיאור: הבנתי, אני בא לקראתך.

מרב ישראלי: אנחנו עוברים לסעיף (ד), וזה משהו חדש.

מרב ישראלי: אני מבינה שזה בסיכום עם משרד התחבורה: "(ד) היה מבקש הרישיון מי שבידו רישיון נהיגה לפי פקודת התעבורה, רשאית הרשות המוסמכת להנפיק את הרישיון עם צילום המבקש שבמחשב משרד התחבורה והבטיחות בדרכים, כאמור בתקנה 174א(א) לתקנות התעבורה, ולצורך כך רשאית היא לעשות שימוש במאגר התמונות של המשרד האמור.

מרב ישראלי: " זה ענין פרוצדוראלי שיקל עליכם.

חוה ראובני: אני רוצה להעיר שסיכמנו את זה כדי שהם יוכלו עכשיו לקבל תמונות, אבל תלויה ועומדת בוועדת הכלכלה הצעת חוק לתיקון פקודת התעבורה, שמסדירה את מאגר התמונות ובמסגרתו תהיה פרוצדורה מיוחדת לקבלת תמונות.

חוה ראובני: ברגע שהחוק הזה יעבור, התקנה הזאת מתייתרת או מאבדת מתכנה כי ברור שהחוק עדיף וזה רק מסגרת חוקית לשלב ביניים.

מרב ישראלי: בסדר.

מרב ישראלי: "(ה) מבקש רישיון שגילו פחות מ-17 שנים יצרף לבקשה הסכמה בכתב למתן הרישיון של אחד מהוריו.

מרב ישראלי: (ו) הרשות המוסמכת לא תיתן רישיון לנהיגה ספורטיבית למבקש שאין בידו רישיון נהיגה לפי פקודת התעבורה, לסוג הרכב המנועי שהוא מסוג הכלי התחרותי שלנהיגתו מתבקש הרישיון, אם נדרש רישיון נהיגה כאמור לפי הפקודה האמורה אלא בכפוף לתוספת לחוק.

מרב ישראלי: " אני מזכירה שזאת היתה ההחלטה של הוועדה בישיבה הקודמת אבל יכול להיות שהיה דיון במשרד התחבורה ושיניתם את דעתכם בנושא של התנאים הנוספים.

חוה ראובני: אני דיברתי על זה פה, במסדרון, עם יוסי ובשורה הראשונה "שאין בידו רישיון נהיגה תקף".

צבי ענבר: הסכמנו להוסיף את המילה "תקף".

חוה ראובני: בהמשך מדברים על פסילות ויכול להיות מצב של רישיון שנגמר ולא חודש.

מרב ישראלי: בסדר גמור.

מרב ישראלי: אני מדברת על כך שאמרתם שלפעמים יש ברישיון נהיגה כל מיני תנאים נלווים שאתם רוצים שיחולו גם כאן.

מרב ישראלי: רציתם שזה יהיה "תקף ולפי תנאיו" והוועדה החליטה כך.

מרב ישראלי: לכן אני מעלה את זה שוב.

מיכאל מלכיאור: לפי מה שזכור לי דיברנו על זה שיש תקופה שאפשר לנהוג יחד עם נהג מלווה.

מרב ישראלי: אבל היו שם דברים נוספים.

חוה ראובני: אנחנו חושבים שהתנאים הרלוונטיים לנהיגה ספורטיבית מן הסתם ייקבעו בעקבות הבדיקות והבחינות וזה יהיה מכוח זה.

חוה ראובני: מי שצריך משקפיים לפי דיני התעבורה, מן הסתם יצטרך אותם גם כן.

מרב ישראלי: אז אתם לא רוצים לקשור את זה בהכרח.

חוה ראובני: לא.

חוה ראובני: מדובר בהגבלות ששייכות לכביש ולא רלוונטיות פה ורק הנושא של התוקף.

דוברת: ברור שאין מקום שיהיה נהג מלווה.

מיכאל מלכיאור: כן, אבל אם הרישיון דורש את זה.

מיכאל מלכיאור: .. דנו בזה ארוכות.

מיכאל מלכיאור: ירדתם עכשיו מכל התנאים הנוספים כי אתם מניחים שאם דורשים דבר שהוא חיוני לנהיגה הספורטיבית, הוא יהיה חיוני גם פה ואז לא צריך את זה?

חוה ראובני: כיוון שהוא נבדק ונבחן במסגרת הזאת, אני לא צריכה להעתיק אלי אלא הם יקבעו בעצמם.

מרב ישראלי: אנחנו צריכים לשים לב בהמשך התקנות אם יש להם פה סמכות להתנות את הרישיון בתנאים.

מרב ישראלי: יכול להיות שצריך להגיד את זה באופן מפורש.

דוברת: אולי כדאי להבהיר שהם ינהגו במסלול סגור וכשיהיה מדובר בקטעי קישור, ממילא תחול עליהם פקודת התעבורה והוראות התקנות ואז כמובן שיחולו ההגבלות שברישיון הנהיגה.

מרב ישראלי: נכון, אבל אז, למשל, נהג מלווה יכול להיות בעייתי.

דוברת: נדמה לי שדובר על כך שלא יהיה צורך בנהג מלווה - -

מרב ישראלי: היה ויכוח גדול בחקיקת החוק אבל נדמה לי שנתנו אפשרות לשר לפטור חלק מהוראות מסוימות בקטעי קישור.

מרב ישראלי: אז יכול להיות שצריך לעשות שימוש בסמכות הזאת כדי לפתור את הבעיות האלה.

מרב ישראלי: בהמשך צריך לראות שיש אפשרות להתנות תנאים פה.

מרב ישראלי: "(ז) רישיון לנהיגה ספורטיבית יינתן או יחודש לאחר שמבקש הרישיון או בעל הרישיון שילם את האגרה לפי תקנות הנהיגה הספורטיבית (אגרת רישום כלי תחרותי ואגרת רישיון נהיגה ספורטיבית), התשס"ח-2007".

מרב ישראלי: זה משהו שאתם עוד צריכים להביא לנו, את האגרות.

צבי ענבר: האגרות זה לוועדת הכספים.

מרב ישראלי: זה עדין לא הובא להם.

מרב ישראלי: "אי חידוש רישיון במועד.

מרב ישראלי: 4.

מרב ישראלי: לא יחודש רישיון לנהיגה ספורטיבית שלא היה לו תוקף יותר מ-3 שנים אלא אם כן עמד בעלו בבדיקות ובבחינות לפי תקנה 3, כאילו היה מבקש רישיון לנהיגה ספורטיבית לראשונה.

מרב ישראלי: תקופת מועד רישיון ומועד חידושו 5.

מרב ישראלי: תוקף רישיון לנהיגה ספורטיבית הוא לתקופה של שנה אחת, וניתן לחדשו לתקופות נוספות של שנה כל אחת.

מרב ישראלי: הגבלות על מתן רישיון, חידושו ופקעת תוקפו.

מרב ישראלי: 6.

מרב ישראלי: (א) לא יינתן רישיון לנהיגה ספורטיבית, ואם ניתן לא יחודש, אם נתקיים במבקש אחד מאלה: (1) הוא נפסל מלקבל או מלהחזיק ברישיון נהיגה, לפי פקודת התעבורה או לפי כל חיקוק אחר – לתקופת הפסילה.

מרב ישראלי: (2) בית המשפט שלל את רישיונו לנהיגה ספורטיבית או פסל אותו מלקבל או מלהחזיק ברישיון כאמור, לפי סעיף 25 לחוק לתקופת השלילה או הפסילה; (3) רישיונו לנהיגה ספורטיבית בוטל או הותלה על ידי הרשות המוסמכת, לפי סעיף 20 לחוק או לפי תקנה 7 לתקנות הכשירות הרפואית; (4) חל שינוי משמעותי במצבו הבריאותי או בטיפול תרופתי שהוא מקבל או בראייתו או שנפצע באירוע נהיגה ספורטיבית או שאושפז לתקופה העולה על שבועיים ימים, ולא דיווח לרשות המוסמכת לפי תקנה 7(א) לתקנות הכשירות הרפואית כל עוד לא הסתיים הבירור או הטיפול הרפואי, ונמצא מתאים לנהוג כלי תחרותי.

מרב ישראלי: (ב) תוקפו של רישיון לנהיגה ספורטיבית יפקע בהתקיים אחד מן המקרים המפורטים בתקנת משנה (א), ובעל הרישיון יחזירו מייד לרשות המוסמכת.

מרב ישראלי: " בעקרון, יש לי פה שתי שאלות: האחת, יש חובת דיווח לפי התקנות שעוד לא הבאתם לנו, אם אני זוכרת נכון, אבל קראתי בזמנו את הטיוטה.

מרב ישראלי: בעיקרון, לפי התקנות שאני ראיתי, הוא צריך להודיע מיד בכתב לרשות המוסמכת ולפעול לפי ההוראות שלה ואז, אחרי ההודעה שהוא מודיע, היא רשאית להודיע לו אל התליה עד שתיערך בדיקה רפואית ולאחר מכן, היא יכולה להשיב לו או להתנות את הרישיון בתנאים או לבטל אותו, לפי תוצאות הבדיקה וזה ההסדר שקיים שם.

מרב ישראלי: עקרונית, סעיף (4) לא צריך לחול רק על מקרה שהוא לא דיווח.

מרב ישראלי: זה גם אם הוא דיווח וגם אם לא דיווח ונודע בדרך אחרת.

דובר: אבל לפני כן: (1),(2),(3) הם יחידה אחת.

דובר: (4) זו יחידה נפרדת ולגבי (1),(2),(3) קיים ויכוח יורידי האם זאת היתה כוונת המחוקק, שהמחוקק מלכתחילה יצר דיפרנציאציה בין רישיון הנהיגה הספורטיבית לבין רישיון הנהיגה הרגיל.

דובר: יש השקות ויש דיפרנציאציות.

מרב ישראלי: זה הדבר השני שאני רוצה להציע: נדמה לי שבתקנות של האימון, שזה התקנות שאנחנו אמורים לדון בהן אח"כ, ההסדר המקביל הוא שגם במקרים שמפורטים כאן הרשות המוסמכת רשאית לבטל תעודת הסמכה אבל אחרי שהיא נתנה לבעל התעודה הזדמנות להביא בפניה את המוטב.

מרב ישראלי: יש לנו בעיה עם הפקיעה האוטומטית כי היא אומרת במיוחד לגבי (4), למשל יש שינוי משמעותי במצבו הבריאותי, מי מחליט על זה במיוחד אם הוא לא דיווח?

מרב ישראלי: מה זה פקיעה אוטומטית?

מרב ישראלי: ממתי אין לו רישיון, הוא לא יודע ואף אחד לא יודע.

מרב ישראלי: לכן, צריך להיות הסדר כמו בתקנות האימון וזה גם יותר הגיוני שתהיה אפשרות לטעון טענות כשהוא פוקע באופן אוטומטי ואפילו לפני שפוסלים.

מרב ישראלי: מה שעשיתם בתקנות האימון לדעתי צריך להיות גם פה, אותו הסדר.

מרב ישראלי: זאת אומרת, לא פקיעה אוטומטית ודרך אגב, בנוסח הקודם היתה סתירה כי היה ביטול וגם פקיעה אוטומטית והורדתם את זה בצדק.

מרב ישראלי: אני לא אכנס עכשיו לויכוח המשפטי אבל יכול להיות שזה משהו שתגידו שיש מצב שאני מאפשר לו לנהוג עוד חצי שנה, אבל קודם תתנו לו להשמיע את טענותיו כמו באימון.

מרב ישראלי: בתקנות האימון זה כך: הרשות המוסמכת רשאית לבטל תעודת הסמכה, שפה זה רשאית לבטל רישיון, לאחר שנתנה לבעל הרישיון הזדמנות להביא בפניה את טענותיו אם נתקיים בו אחד מאלה, 1,2,3.

מרב ישראלי: לגבי 4 זה צריך להיות גם אם הוא דיווח וגם אם הוא לא דיווח.

מרב ישראלי: אם הוא לא דיווח זה נודע לכם ממקור אחר, מישהו סיפר לכם, מישהו התלונן.

קריאות: מקובל.

דובר: מרב, זה הרגע האחרון לעסוק בזה ואחדד את זה: האם מקובל עליך הפרקטיקה, שאדם אשר נשלל רישיון הנהיגה הרגיל שלו עקב עבירת תנועה, נשלל ממנו גם רישיון הנהיגה הספורטיבי שלו, שהרי מדובר באושיות החוק, כפי שניסח אותן עורך דין ענבר בשתי מטריות שונות ולפיכך, הן הוחרגו ממשרד התחבורה - -

מיכאל מלכיאור: כן, אבל מחר ואתה דורש בכל שאר הסעיפים שיהיה לו רישיון בתוקף, אז כשנשלל ממנו הרישיון - -

דובר: אבל החלטנו שילד בן 4 - -

מיכאל מלכיאור: לא, זה משהו אחר.

מרב ישראלי: סעיף 7(ד) אומר כך: "הרשות המוסמכת לא תיתן רישיון לנהיגה ספורטיבית לפי סעיף זה אלא אם כן התקיימו לגבי המבקש כל אלה".

מרב ישראלי: זאת אומרת, היא לא תיתן, זה קטגורי.

מרב ישראלי: "הוא בעל רישיון נהיגה לפי פקודת התעבורה לסוג רכב מנועי וכולי".

מרב ישראלי: זאת דרישה.

מרב ישראלי: אחר כך, ב-(ה) ו-() יש את ההחרגה שנכנסת לתוספת.

מרב ישראלי: מה שלא נכנס לתוספת זה כתוב חד משמעית שהוא צריך רישיון נהיגה ואין פה פרשנות.

מיכאל מלכיאור: זה ברור.

חנן אהרון: אין גם פסילות והתליות רישיון של נהגים כתוצאה מבעיות רפואיות.

חנן אהרון: אני חושב שאתה לא רוצה שכאלה עם בעיות רפואיות ינהגו בתוך - -

קריאות: - -

חנן אהרון: מי שרישיונו הותלה או נפסל על ידינו מטעמים רפואיים, לאחר המלצה של המכון הרפואי, שאינו כשיר לנהיגה.

חנן אהרון: ..

מיכאל מלכיאור: סליחה, לא נבזבז על זה זמן.

מרב ישראלי: זה כתוב בחוק ולכן אין כל ויכוח.

מרב ישראלי: ההחרגות היחידות שיש זה בתוספת.

מיכאל מלכיאור: אני לא מתמצא פה בפרטים ואני רוצה לשאול: האם יש אפשרות, חוץ מבית משפט, לשלול את הרישיון?

מרב ישראלי: נדמה לי שיש אפשרות מינהלית.

דוברת: קצין משטרה רשאי לפסול מינהלית אבל אותו אדם רשאי לפנות לבית המשפט.

מיכאל מלכיאור: אבל הרשות שנותנת את הרישיונות לא יכולה לבטל?

חוה ראובני: היא יכולה.

חוה ראובני: יש סדרה של סמכויות לרשות הרישוי לפסול לתקופות קצובות או ארוכות יותר רישיונות נהיגה מטעמים רפואיים, מטעמי צבירת ניקוד, מטעמי מסוכנות לציבור.

מיכאל מלכיאור: אם זה כך, אז למה זה לא נכלל בתוך התקנה הזאת?

קריאות: זה כלול.

חוה ראובני: כי זה עדין לפי פקודת התעבורה.

מיכאל מלכיאור: אבל פה אנחנו כוללים הכל.

מיכאל מלכיאור: פה כתוב כל התנאים שבהם לא ניתן לחדש.

מיכאל מלכיאור: אז אני אומר שאם יש אפשרות, ויש, לרשות שנותנת את הרישיון - -

חוה ראובני: את הרישיון הרגיל?

מיכאל מלכיאור: לא, הספורטיבי.

מיכאל מלכיאור: אם יש רשות לרשות שנותנת את הרישיון לשלול את הרישיון לתקופה, אז לדעתי זה היה צריך להיות אחד הסעיפים פה, שלא יכולים לחדש אם הדבר הזה - -

קריאה: בסעיף 3 זה הרשות המוסמכת.

מרב ישראלי: זה כולל את כל האפשרויות.

מיכאל מלכיאור: בסדר גמור.

מרב ישראלי: אנחנו מסכמים שזה יהיה הליך של שמיעה, ותעשו את זה מהר כדי שאדם לא ינהג בפסילה.

מיכאל מלכיאור: הליך של שמיעה כלפי מי?

מרב ישראלי: כלפי האדם.

מרב ישראלי: לראות שנפסל רישיון הנהיגה שלו.

מרב ישראלי: אתם מקבלים על זה מידע אוטומטי?

מרב ישראלי: איך מגיע אליכם המידע?

חוה ראובני: בסעיף (3) זה הרשות עצמה החליטה ולא צריך פה עוד שימוע ועוד החלטה.

מרב ישראלי: אז אולי צריך להבחין בין חלק מהדברים האלה, למרות שאז צריך להודיע לו שהרישיון פוקע...

חנן אהרון: אז אולי אפשר לעשות משהו בסגנון של מה שאנחנו עושים ברשות הרישוי.

חנן אהרון: יש לנו מידע רפואי על נהג - -

מרב ישראלי: אבל מידע רפואי זה קצת שונה.

חנן אהרון: אני מדבר על (4) עכשיו.

מרב ישראלי: לא, רוצה שנדבר על סעיפים (1),(2),(3).

חנן אהרון: לגבי (3), אני מניח שבטרם הם יתלו את רישיונו הם יודיעו לו ויזמנו אותו לטיעון טענות, אם צריך, ואם יודיעו לו.

חנן אהרון: אם הוא לא מגיע לטיעון טענות מתלים לו את זה בלא ידיעתו ומודיעים לו על כך שהרישיון שלו מותלה.

מרב ישראלי: איך אתם מקבלים מידע על (1) ו-(2)?

מיכאל מלכיאור: הם אמרו שהם עוד לא יודעים.

חנן אהרון: הם יצטרכו להיות בממשק מחשובי עם קובץ הנהיגה שלנו, באגף הרישוי, הם יצטרכו להיכנס לשם ולראות אם יש לו פסילה או לא.

מרב ישראלי: אם כך, סעיפים (1),(2) ו-(3) צריך להיות הסדר שזה פוקע ברגע שזה קורה, כי זה לא מקיים את תנאי החוק, אבל לזמן אותו כי אולי יש לו טענה שזה לא נכון או שזאת טעות.

מרב ישראלי: ..

צבי ענבר: בסעיף 20 לחוק יש את ההוראה שלא יהיה ביטול או התליה אלא לאחר שניתנה לבעל הרישיון הזדמנות להשמיע את טענותיו.

מרב ישראלי: לא, אבל זה הרשות המוסמכת.

מיכאל מלכיאור: זה לא רק לגבי חידוש.

מיכאל מלכיאור: היה צריך להיות מיד, כשנשלל רישיונו של אדם, מיד צריך לבוא המידע הזה - -

קריאות: היא צודקת.

מיכאל מלכיאור: - ואז, המידע מצוי כבר בידי - -

מרב ישראלי: נכון.

מרב ישראלי: בעיקרון, מה שצריך להיות זה כמו באימון: "לא יינתן רישיון, לא יחודש רישיון ואם נודע אחד מאלה, יבוטל הרישיון".

חנן אהרון: יש פה ענין שהם לא מקושרים באופן מחשובי.

חנן אהרון: בואי ניקח את 6(א): לא יינתן רישיון, ואם ניתן לא יחודש.

חנן אהרון: אם אדם מגיע לתחרות כזאת ויש לו רישיון נהיגה ספורטיבית, יצטרכו לבדוק אם יש לו גם רישיון נהיגה רגיל בכיס.

חנן אהרון: השאלה איך ניתן יהיה לדעת שהוא נפסל מלקבל ומחזיק ברישיון נהיגה.

חנן אהרון: אני מנסה לומר שאם הם יהיו מקושרים מחשובית, בטרום כל תחרות כזאת יצטרכו במקום עצמו להיכנס לקובץ הנהיגה שלנו במחשב ולראות אם הוא פסול או לא, כי אחרת אין שום אפשרות לדעת אם הוא נפסל או לא.

דובר: הם השקיעו עכשיו סכומי עתק בהקמת מערכת ממוחשבת.

מיכאל מלכיאור: אבל אתה לא יכול לצפות לפני כל תחרות - -

דוברת: צריך להטיל את האחריות על הנהג, שהוא יעשה את זה.

יובל מלמד: בשביל זה צריך את המערכת הממוחשבת שלהם, שלא ברור מה היא עושה.

מיכאל מלכיאור: אבל אנחנו לא יכולים ליצור מצב שאין סיכוי שהוא יתקיים.

מיכאל מלכיאור: לא יתקיים מצב שלפני כל תחרות יבדקו את כל הרישיונות.

יובל מלמד: אני אסביר: כאשר אתה נרשם למרוץ אתה צריך להציג רישיון נהיגה כלי תחרותי ורישיון נהיגה תעבורה, זה נמצא בכל מרוץ.

יובל מלמד: אם אתה לא מציג רישיון תקף, אתה לא יכול להתחרות.

יובל מלמד: זה בכל מרוץ.

מרב ישראלי: - - -

יובל מלמד: אבל אדם יכול לא להפקיד ולנסוע בכביש.

קריאות: גם זאת עבירה.

מיכאל מלכיאור: מה שאתה אומר כתוב בתקנות?

חוה ראובני: הרישום נעשה במעמד התחרות?

יובל מלמד: לא.

יובל מלמד: ההרשמה למרוץ הקטן ביותר נגמרת שבוע לפני המרוץ.

יובל מלמד: למה?

יובל מלמד: כי יש להסדיר ביטוח, רישיון והכל.

יובל מלמד: בטופס ההרשמה, כבר שם, אתה ממלא את תוקף הרישיון, את דרגת הרישיון, את מספר הרישיון כאשר ביום המרוץ אתה מציג את הנייר עצמו.

יובל מלמד: אני חושב שזה מכסה את הכל.

מיכאל מלכיאור: זה כתוב?

יובל מלמד: זה לא כתוב בתקנות אבל זה מופיע בהוראות שיחולו לרישוי אירועים.

מרב ישראלי: נדמה לי שגם לפי החוק זה חייב להיות.

מיכאל מלכיאור: למה שלא נכניס את לתקנות?

חוה ראובני: השאלה אם אי אפשר שבאותו שבוע ייכנסו למחשב פרטי הנרשמים...

מרב ישראלי: סליחה, אני רוצה ללכת אחורה, אני רוצה לפרק את זה: בעיקרון, יש לנו כמה מצבים: מצב של מתן רישיון וחידוש רישיון שהוא יחסית פשוט, כי אז אדם חייב לבוא אליכם.

מרב ישראלי: הוא צריך אתכם ואתם תבדקו - -

מיכאל מלכיאור: אבל הוא צריך לבוא אליהם לכל מרוץ.

מרב ישראלי: לא, מרוץ זה לא דרך הרשות זה במסלול המרוצים.

מרב ישראלי: לא הרשות רושמת אלא מנהל המרוץ, מי שמפעיל את המרוץ.

מרב ישראלי: נדמה לי שלפי החוק הוא לא יכול לאפשר השתתפות של אדם אם אין לו את הדברים האלה לפי החוק.

צבי ענבר: האחריות מוטלת עליו.

מרב ישראלי: נכון.

מרב ישראלי: השאלה מה רמת הבדיקה שהוא חייב כי אם למישהו נפסל הרישיון והוא לא הפקיד אותו והוא בא אליו, אין לו דרך לבדוק את זה, הוא לא יילך למשרד הרישוי ויבדוק אם הכל תקף.

מרב ישראלי: לכן, בעל מסלול המרוץ הוא פטור בחוק.

מרב ישראלי: עכשיו אנחנו צריכים לבדוק מה האחריות של הרשות כשהיא נותנת את הרישיונות או הסמכות שלה לבטל רישיונות באמצע תקופה.

מרב ישראלי: יכול להיות שהרישיון נשלל באמצע תקופה.

מרב ישראלי: לדעתי, בזה אנחנו צריכים להתמקד.

מיכאל מלכיאור: לא, זה אוטומטי וזה לא ענין של שיקול דעת.

מרב ישראלי: זה בדיוק מה שאני מנסה לעשות.

מיכאל מלכיאור: את זה אנחנו אומרים כל הזמן.

יובל מלמד: ברגע שנשלל לו רישיון התעבורה, אוטומטית הרישיון לכלי תחרותי לא תקף.

מרב ישראלי: כן, אבל אתה צריך להגיד את זה.

מרב ישראלי: אין פה שום בעיה אני רק מנסה להסביר למה אני עושה אבחנה בין סעיפים (1),(2) ו-(3) לבין סעיף (4).

דוברת: אבל למה לא להוסיף הטלת אחריות איסור מפורשת על הנהג עצמו כדי שלא - -

מרב ישראלי: זה דבר שצריך לדון בו.

מרב ישראלי: אני מנסה עכשיו לדון בזה לפי סדר.

מרב ישראלי: בעיקרון, סעיפים (1),(2) ו-(3) זה מצבים שמטבע הדברים, לפי הדרישות בחוק, ברגע שהם לא מתקיימים הרישיון לנהיגה ספורטיבית לא תקף.

דובר: על כל המשמעויות בחוק, והיה ויגיע לבית המשפט...

מרב ישראלי: למה בית המשפט?

מרב ישראלי: זה לא קשור לבית משפט.

דובר: זה אוטומטי.

מרב ישראלי: אז לכן אני אומרת שלסעיפים (1)-(3), ברגע שאחד מהם יתקיים באמת פוקע תוקף הרישיון ואז מה אתם רוצים?

מרב ישראלי: שהוא יפקיד את זה אצלכם, שיחזיר לכם את הרישיון?

מרב ישראלי: מה התוצאה של זה?

דוברת: כתוב: בעל הרישיון יחזירו מיד לרשות המוסמכת.

מרב ישראלי: בסדר, אני ממקדת מה אנחנו רוצים.

מרב ישראלי: אנחנו אומרים: פוקע פלוס החזרת רישיון.

מרב ישראלי: בעיקרון, גם לא יינתן, גם אינו ניתן לחידוש ובעצם אנחנו אומרים שברגע שקורה אחד הדברים האלה הרישיון פוקע והוא גם לא יינתן וגם לא יחודש.

מרב ישראלי: יש 3 סיטואציות.

חנן אהרון: האחריות היא על המשתתף אם כך?

מרב ישראלי: זאת בדיוק השאלה ואני רוצה לנסות להסדיר את הבעיה הזאת.

מרב ישראלי: אני מנסה ללכת לפי הסדר כדי לפתור את כל הבעיות שעלו כאן.

מרב ישראלי: אנחנו אומרים שיש פקיעה בסעיפים (1)-(3), או שלא יינתן או שלא יחודש.

מרב ישראלי: ברגע שזה קורה הוא צריך להפקיד את הרישיון שלו.

מרב ישראלי: אדם שהוא שומר חוק, ברגע שאחד הדברים האלה קורים, הוא בא ומפקיד את הרישיון שלו.

מרב ישראלי: בסעיף (3) אין לנו בעיה כי זה רישיון לנהיגה ספורטיבית והרשות יודעת מזה ושולחת לו הודעה שאומרת שהרישיון מבוטל, אצלנו במחשב כך כתוב, תפקיד בבקשה את הרישיון.

מרב ישראלי: גם בסעיף (2) אתם תקבלו דיווח מבית המשפט ברגע שיש פסילה כזאת?

דובר: נשארת עוד שאלה אחת, איך אתה מחזיר לו את הרישיון אח"כ?

יוסי ניסן: השאלה אם אנחנו מטילים את האחריות הזאת על הנהג?

מרב ישראלי: ב-(3) אין לך בעיה כי אתה שללת.

יוסי ניסן: אני מדבר על בית המשפט.

מרב ישראלי: בסעיף (2) אתה לא בהכרח תדע על פסק דין - -

מיכאל מלכיאור: הם אומרים שיהיה חיבור ממוחשב.

מרב ישראלי: אני לא יודעת.

מרב ישראלי: זה נהיגה ספורטיבית.

יובל מלמד: מרב, אנחנו נמצאים בנושא הזה בדיוק כמו בתעבורה, אני לא רואה את ההבדל.

יובל מלמד: למה בתעבורה יש אנשים שמקבלים שלילה ובעצם זה באחריותם להפקיד את הרישיון.

מרב ישראלי: בסדר, אני לא אומרת שלא, אני מנסה למקד את המצבים.

מרב ישראלי: משרד התחבורה, כשבית המשפט שולל רישיון לאדם, אתם מקבלים על זה הודעה?

חוה ראובני: בוודאי.

יוסי אהרון: אנחנו לא מדברים על המשרד, אנחנו מדברים על האדם.

יוסי אהרון: הוא צריך להפקיד את הרישיון ואם הוא לא מפקיד, השוטר עוצר אותו.

מרב ישראלי: אני שואלת אותך שאלה אחרת: האם כמו בתעבורה, כשבית המשפט לפי (2) ישלול רישיון נהיגה ספורטיבית, לא רישיון רגיל - -

יוסי ניסן: בוודאי.

מרב ישראלי: מכוח מה?

חנן אהרון: אז נראה לי שאם הם יהיו מחוברים לקובץ שלנו - -

מיכאל מלכיאור: אתם לא תקבלו על הספורטיבי.

דוברת: אין שום דרך לכפות עליו להחזיר את הרישיון לרשות, וזה בעצם הענין.

חוה ראובני: אז רוצים לעגן את זה.

חוה ראובני: אנחנו חושבים שיש גם את התחנה של ההשתתפות במרוץ.

חוה ראובני: בית המשפט מודיע לרשות, בית המשפט מודיע לנהג וזה אותו דבר גם מבחינתו וגם מבחינתנו על הפסילות של התעבורה והפסילות שלהם.

חוה ראובני: אדם מתעלם ולא הפקיד, אני חושבת שהתחנה הזאת שבה הוא בא להירשם למרוץ זה בדיוק כמו ששוטר עוצר לביקורת מסמכים.

מרב ישראלי: אבל איך הם ידעו?

חוה ראובני: לכן אני מנסה להבין את התהליך כדי לראות איך אפשר לעשות את זה.

חוה ראובני: אצל מי נרשמים, אצל יוזם המרוץ או אצלכם?

מיכאל מלכיאור: אצל יוזם המרוץ.

חוה ראובני: אז אולי צריך איזו שהיא דרך שיעביר לרשות כדי לקבל או.

חוה ראובני: קי לאנשים, שרשאית לבדוק שרישיונות הנהיגה הספורטיבית לא בוטלו כי יכול להיות שהרישיון בוטל והאדם לא החזיר אותו, וגם שרישיון הנהיגה התעבורתי שלו לא בוטל.

מרב ישראלי: נכון.

חוה ראובני: בשבוע שבין הרישום למרוץ צריך לאמת את הזכאות להשתתף מול הרשות.

מרב ישראלי: אבל אני שואלת איך הרשות תדע, עזבי את המסלול, תכף נדבר לגביו.

מרב ישראלי: בעיקרון, בסעיפים (1) ו-(2) אם האדם לא בא ואומר או אם היא לא עושה פעולה אקטיבית של בדיקה במאגר שלכם - -

מיכאל מלכיאור: בלי מעבר מידע אוטומטי מבית המשפט לרשות ואם אדם לא בא בעצמו, איך הרשות אמורה לדעת?

דובר: האמצעים קיימים, רק צריך לבצע את זה.

מיכאל מלכיאור: בסדר, אבל אנחנו מסתובבים מסביב לזנב כבר 20 דקות.

מיכאל מלכיאור: ..

מרב ישראלי: לא הבנתי שיש אמצעים שקיימים ורק צריך לבצע את זה.

דובר: יש מערכת מחשוב מהמשוכללות.

דובר: ..

מרב ישראלי: כן, אבל זה לא עוזר לבית המשפט, זה יעזור למשרד התחבורה.

יוסי ניסן: אבל בית המשפט מעביר להם.

מיכאל מלכיאור: הוא לא מעביר פסילה ספורטיבית.

מיכאל מלכיאור: כל הזמן זה אותו דבר.

מרב ישראלי: עכשיו אני מדברת על (2).

מרב ישראלי: להם יש הוראה בחוק, אצלנו אין תקנה כזאת וזאת הבעיה.

מרב ישראלי: צריך לתקן את החוק.

מרב ישראלי: אם כך, יהיה מצב שאם האדם לא מודיע שבית המשפט שלל לו את הרישיון - -

דוברת: סליחה שאני קוטעת אותך אבל אדם יצטרך להצהיר בהצרה אצלם ואם הוא יצהיר הצהרת כזב, זו תהיה עבירה.

מרב ישראלי: כן, אבל באיזה שלב את תופסת אותו?

מרב ישראלי: אם זה חידוש, זה בסדר.

מרב ישראלי: אבל ברגע שזה באמצע תקופה זה בעייתי.

יוסי ניסן: כשאנחנו מוציאים לאדם את הרישיון אנחנו גם מחתימים אותו שבאחריותו להודיע.

מרב ישראלי: זה בסדר גמור אבל השאלה מה קורה אם הוא לא עושה את זה.

יובל מלמד: כשהוא נרשם לאירוע הוא חותם שהרישיונות בתוקף.

מרב ישראלי: נכון.

מרב ישראלי: ..

מיכאל מלכיאור: אבל זאת ההצהרה.

מיכאל מלכיאור: אם את רוצה רק הצהרה, אז את זה הוא עושה כשהוא נרשם.

מיכאל מלכיאור: כמה מרוצים יש, בתור אדם שעוסק בזה - -

יובל מלמד: פעם בחודש.

דובר: אתה יכול להפעיל עליהם את השוט החזק יותר למקרה ואין דיווח.

דובר: אותו קמפיין של משרד התחבורה היום שיוצא לגבי אותם נהגים עבריינים שנוהגים בזמן פסילה.

חנן אהרון: כל הדבר הזה יכול להתקיים אם התקשורת המחשובית תהיה נכונה והמידע יעבור כמו שצריך מאצלנו אליהם, זה צריך להיות מידע און-ליין ומעודכן.

חנן אהרון: בזמן הרישום בתחנות יוכלו להיכנס אלינו לקובץ, כפי שקורה היום כשאתה הולך לעשות טסט במכון רישוי או ללמוד במכללה מסוימת, כל הדברים שאנחנו מקושרים עם גורמי חוץ הם בודקים און-ליין.

חנן אהרון: אתה לא יכול לעשות העברת בעלות אם יש לך שיעבוד או עיקול און-ליין.

חנן אהרון: הדואר יודע את זה באותו רגע, באותה שנייה.

חנן אהרון: אם אצלכם, באותו זמן של הרישום תהיה תקשורת און-ליין מול הקובץ שלנו, כל הדברים האלה יכולים להתקיים.

דוברת: אבל זה לא רק הקובץ שלכם.

דוברת: מדובר פה על פסילה של רישיון נהיגה ספורטיבית.

יובל מלמד: האחריות צריכה להיות על הנוהג.

יובל מלמד: היכולות של משרד התחבורה, כמה רישיונות נהיגה יש היום במשרד?

חנן אהרון: 3.4 מיליון.

יובל מלמד: אנחנו מדברים על כמה מאות של רישיונות נהיגה ספורטיבית.

מיכאל מלכיאור: מהניסיון שלך בחו"ל, זה דבר רגיל שכשוללים רישיון נהיגה ספורטיבית בלי לשלול רישיון רגיל?

יובל מלמד: כבוד היו"ר, פתחת פה נושא שבו נכנענו לחבריי ואנחנו כלל לא מסכימים לו אבל אנחנו רוצים להעביר את התקנות והרמנו ידיים.

יובל מלמד: בחו"ל אין שום קשר בין הרישיון לנהיגה ספורטיבית לרישיון תעבורה.

יובל מלמד: אתה יכול להיות במצב שלא יהיה לך רישיון רגיל, אבל אתה יכול להתחרות במרוצים.

יובל מלמד: אין קשר ביניהם.

מיכאל מלכיאור: האם הפסילה בנהיגה ספורטיבית זה דבר שקורה?

יובל מלמד: זה פסילה בנהיגה ספורטיבית זה רק על בסיס בעיות בריאות או למשל אדם שמרמה טכנית, מרמה במרוץ, מקבל השעיה על בסיס ספורטיבי.

מיכאל מלכיאור: אני מדבר על כך שבית משפט שולל - -

יובל מלמד: לא, זה ברמת ההתאחדות.

צבי ענבר: לגבי הענין של בית המשפט ואיך נדע:

צבי ענבר: צריך לזכור שהסמכות של בית המשפט לשלול את רישיון הנהיגה הספורטיבית קיימת כאשר אדם הורשע בעבירה לפי סעיף 23.

צבי ענבר: כלומר, בעבירה שקשורה כל כולה בעבירה ספורטיבית, פירושו של דבר שהרשות המוסמכת היא שתיזום את ההליכים והיא תהיה הראשונה שתדע.

מיכאל מלכיאור: רבותי, אני רוצה להתקדם.

מיכאל מלכיאור: אני חושב שבאנו על סיפוקנו.

מיכאל מלכיאור: מדובר על קבוצה מאוד מצומצמת ותהיה ידיעה כללית שכשקורה דבר חריג, חוץ מזה שהוא צריך להצהיר, זה מספיק.

מרב ישראלי: אז לפי סעיפים (1),(2) ו-(3) זה פוקע, והוא גם לא יינתן ולא יחודש כמובן.

דובר: מדובר באינסטנציה חברית, לא מדובר בבית משפט...

מרב ישראלי: לא, יש מצבים שבהם יש עבירות ספציפיות בסעיף 23, למשל, כשהוא נוהג על כלי תחרותי שאין לו רישיון לכלי תחרותי.

מרב ישראלי: זו עבירה שקשורה לזה ועל זה אפשר לשלול לו את הרישיון הספורטיבי וזה לא קשור בכלל לרישיון התעבורה.

מרב ישראלי: לכן, בית המשפט יכול לשלול ועורך דין ענבר צודק.

מרב ישראלי: זה נכון שבדרך כלל, כיוון שמדובר על החוק הזה - -

יוסי ניסן: אין סיכוי שהרשות לא תדע מזה.

דובר: מדובר מבחינה מקצועית והוא מונה על ידי מדינת ישראל לנהל את הצד המקצועי, והוא מעלה פה נקודה מאוד חשובה שהיה ואדם עושה עבירת תנועה, למשל, יש נשים שנוהגות 20 שנה ללא רישיון נהיגה כי הן שכחו לעשות טסט.

מרב ישראלי: זה מאוד לא פוליטיקלי קורקט.

דובר: לנשים ניתנת זכות החזקה שהן נוהגות כחוק.

דובר: ..

מרב ישראלי: אני רוצה לסגור את הדיון הזה.

מיכאל מלכיאור: סליחה, אנחנו לא מעלים מחדש את הנושא.

מרב ישראלי: לגבי ההפרדה, החוק קבע שאין הפרדה.

יוסי ניסן: אין לנו שום תלונה, אנחנו רוצים להמשיך.

מרב ישראלי: יפה.

מרב ישראלי: לגבי סעיף (4), זה מצב הרבה יותר עמום ולכן, פקיעה אוטומטית לא מתאימה לו.

מרב ישראלי: אם זה מקובל עליכם לגבי (4), בין אם הוא דיווח ובין אם לא וזה נודע בצורה אחרת, לדעתי צריך להיות מנגנון שמודיעים לו, שומעים אותו - -

צבי ענבר: למה נכתב סעיף (4)?

צבי ענבר: הסעיף נכתב למקרה שהוא לא מילא את חובתו, שהוא לא דיווח.

צבי ענבר: אנחנו אומרים: אדוני היקר, אם אתה נפצעת, דע לך שגם אם אתה לא מדווח אתה לא כשיר.

צבי ענבר: זאת אומרת, אנחנו לא יכולים על אי ידיעה לקבוע מנגנון איך לבסס את אי הידיעה.

מרב ישראלי: אני אומרת דבר אחר: עקרונית, אתה אומר שחל שינוי משמעותי במצבו הבריאותי.

מרב ישראלי: מה זה אומר?

מרב ישראלי: אתה חושב שחל שינוי משמעותי והוא חושב שלא.

מרב ישראלי: מישהו אמר לך שהבן אדם הזה ממש לא רואה.

מרב ישראלי: אז אתה אומר שהוא קיבל תלונה שהאדם הזה כמעט עיוור, ולפי מה שכתוב פה תוקפו של רישיון הנהיגה יפקע.

מרב ישראלי: מישהו אמר לך שהוא לא רואה, ברגע שאתה קיבלת את הדיווח הזה, הרישיון שלו פוקע.

מרב ישראלי: לא תיתן לו להגיד מאיפה קיבלתם את המידע הזה?

צבי ענבר: בוודאי.

מרב ישראלי: אז בסעיף (4) צריך לעשות מנגנון שבו אתה מודיע לו שאתה חושב שחל שינוי משמעותי במצבו הבריאותי.

מרב ישראלי: יכול להיות שהוא לא דיווח כי הוא בטוח שהוא בריא, הוא לא מודע למצבו או שלא דיווח כי הוא לא בסדר.

מרב ישראלי: אבל עדין זה לא מצב שאתה יכול להגיד חד משמעית שהרישיון צריך לפקוע מיד.

מרב ישראלי: צריך לברר את זה.

צבי ענבר: אפשר אולי להתחיל ב"נודע לרשות המוסמכת" ואז יתקיים הליך כאמור בסעיף 20 לחוק.

צבי ענבר: מרב ישראלי בסדר, אתה מפנה אותו לוועדה הרפואית?

צבי ענבר: או שאני אלך לפי סעיף 20 לחוק או לפי הוועדה הרפואית.

מרב ישראלי: אז אתה לא רוצה להיות תלוי בהכרח בוועדה הרפואית.

צבי ענבר: נכון.

מרב ישראלי: אז אתם אומרים: נודע לרשות, היא תשמע אותו ואז היא רשאית - -

צבי ענבר: ואז היא תפנה אותו לוועדה הרפואית.

מרב ישראלי: אולי בתקנות של הכשירות הרפואית צריך לקשור את זה.

דוברת: אבל יש הסדר על האופן שבו זה יוודע לרשות, כי הרי זה מידע שלכאורה חלה עליו הגנת הפרטיות ואני לא ראיתי הסדר - -

מרב ישראלי: לא, הבעיה שאם הוא לא דיווח זה רק שמישהו במרוץ ראה שהוא עיוור לגמרי.

דוברת: נניח שהוא עבר תאונת דרכים והמשטרה יודעת שהוא לא כשיר כלל לנהוג או שרופא יודע שיש לו בעיות.

מרב ישראלי: אז ביטלו לו את רישיון התעבורה אם כך.

מרב ישראלי: אין בעיה.

מרב ישראלי: אנחנו מדברים רק על מצבים חריגים.

דוברת: אבל אם אין לו רישיון נהיגה?

מרב ישראלי: כן, הוא צריך לדווח.

דוברת: בפקודת התעבורה יש הסדר שמאפשר לרופא לדווח, זה מחייב.

חוה ראובני: החובה חלה לפי דעתי.

חוה ראובני: 12ב חל על כל רופא.

מרב ישראלי: אבל פה יש מצבים גבוליים.

מרב ישראלי: למשל, שבועיים אשפוז זה לא בדיוק משהו ששולל רישיון.

מרב ישראלי: אז אנחנו אומרים שאם נודע לרשות היא תשמע אותו, ואז היא תחליט האם לבטל, להתלות וכולי.

מרב ישראלי: זה יהיה דומה למה שיש באימון, ואז הוא יחזיר את הרישיון ברגע שהוא פוקע או מבוטל.

מרב ישראלי: בעיקרון, יש אפשרות ערר על הדברים האלה?

מרב ישראלי: זה לפי חוק בתי משפט מינהליים יהיה?

צבי ענבר: כן, יש לנו הוראות לגבי צו הפסקה מינהלי יש ערעור, לגבי שלילה - -

חוה ראובני: כתוב: חוק תיקון עקיף לחוק בתי משפט לעניינים מינהליים, הוסף בנושא של ספורט החלטה של הרשות המוסמכת לפי חוק הנהיגה הספורטיבית.

מרב ישראלי: בסדר, אז הפניה תהיה לבית משפט לעניינים מינהליים.

מרב ישראלי: מקריאה: "7.

מרב ישראלי: הרשות המוסמכת רשאית שלא ליתן רישיון לנהיגה ספורטיבית או שלא לחדש רישיון עד שמבקש הרישיון או חידושו יוכיח, לפי דרישתה, כי שולם כל קנס שנתחייב בו על פי החוק.

מרב ישראלי: " הכוונה היא לחוק הנהיגה הספורטיבית, נכון?

צבי ענבר: כן, רק.

מרב ישראלי: צריך לעשות הגדרה כי לכאורה אפשר לפרש את זה כאילו זה כל קנס לפי חוק.

צבי ענבר: לפי החוק.

צבי ענבר: להלן החוק.

מרב ישראלי: הייתי שואלת את איילת אם צריך הגדרה של החוק בהגדרות, כדי שזה יהיה ברור שזה רק לפי החוק הזה.

צבי ענבר: אבל ברגע שיש לנו בהקדמה: להלן החוק, אז אין בעיה.

מיכאל מלכיאור: למה אי אפשר לכתוב על פי החוק הזה?

מרב ישראלי: אם יש הגדרה של החוק אז אין בעיה.

מרב ישראלי: לא שמתי לב לכך.

מרב ישראלי: מקריאה: "8.

מרב ישראלי: פטורים מחובת רישיון לנהיגה ספורטיבית – (1) בוחן כהגדרתו בתקנות רישיון כלי תחרותי, הבודק כלי תחרותי לפי התקנות האמורות, ובלבד שיש בידו רישיון נהיגה לרכב מאותו סוג של הכלי התחרותי.

מרב ישראלי: (2) בעל תעודת הסמכה של מדריך או מאמן או מנהל מקצועי, כמשמעות המונחים האמורים בתקנות העיסוק לצורך עיסוקם בהדרכה, אימון ופיקוח, על פי אותן תקנות;"

חוה ראובני: הערה: דיברנו לפני הישיבה והבנו שבעצם זה אנשים שהפסיקו לעסוק בנהיגה ספורטיבית, אבל שלא יהיה מצב שבו מישהו שנשלל לו הרישיון לנהיגה ספורטיבית אבל יהיה מאמן.

דוברת: זה יהיה כתוב בתקנות.

מרב ישראלי: יש תקנות של אימון.

חוה ראובני: חשבתי שכיוון שכתוב כאן שהוא יכול להיות מאמן בלי רישיון, זה מאמן בלי רישיון שאין לו רישיון בתוקף אז למה שלא יהיה לו רישיון פסול.

דוברת: אנחנו הגענו להסכמה, אראה לך את הנוסח אחר כך.

מיכאל מלכיאור: למה בסעיף (1) יש "ובלבד", וזה לא קיים ב-(2) ו-(3)?

מרב ישראלי: בתקנות האימון אחת הדרישות להיות מדריך או מאמן או מנהל היא שיהיה לו רישיון נהיגה.

מיכאל מלכיאור: ומכונאי רכב?

מרב ישראלי: בסעיף (3): "מכונאי רכב שהוא בעל סיווג מקצועי במכונאות רכב ובעל רישיון נהיגה לרכב מאותו סוג של הכלי התחרותי לצורך טיפול בכלי התחרותי.

מרב ישראלי: " פה כן יש רישיון נהיגה אבל זה לצורך טיפול בכלי התחרותי, הוא רק מטפל בו.

מרב ישראלי: הוא לא צריך רישיון לנהוג עליו, יש לו רישיון לפי פקודת התעבורה והוא יכול לטפל בו אבל הוא לא נוהג עליו.

מיכאל מלכיאור: אז הוא פטור מרישיון ספורטיבי, אבל למה אני לא דורש שיהיה לו רישיון נהיגה לרכב?

קריאות: דורש.

מרב ישראלי: כתוב: בעל רישיון נהיגה לרכב מאותו סוג של הכלי התחרותי.

מיכאל מלכיאור: בסדר.

מרב ישראלי: "(4) מי שנוהג בקארט במסלול מרוץ סגור בנהיגה לצרכי שעשוע או בידור שאינה נהיגה ספורטיבית.

מרב ישראלי: " כאן זה קצת מעגלי כי אם זה לא נהיגה ספורטיבית לא נדרש רישיון לפי החוק.

יובל מלמד: לא, הבעיה שהכלי הוא עם רישיון.

מרב ישראלי: אבל אתה כותב: פטורים מחובת רישיון לנהיגה ספורטיבית.

יובל מלמד: כאן זה קופץ לנו לכלי התחרותי.

יובל מלמד: זאת אומרת, אנחנו מאפשרים בכלי תחרותי מסוג קארט, וזה הכלי היחיד, שיוכל לשמש גם למרוצים אבל אז הוא גם צריך רישיון כלי תחרותי וגם הנוהג בו צריך רישיון לכלי תחרותי.

יובל מלמד: אבל אם הוא לא משמש למרוצים - -

מיכאל מלכיאור: מרב אומרת שהסעיף הזה מדבר רק על הפטורים מחובת רישיון נהיגה ספורטיבית.

מיכאל מלכיאור: מאחר ובסעיף אתה מדבר על דבר שהוא לא נהיגה ספורטיבית, אז ברור שאתה לא צריך רישיון.

יובל מלמד: אבל לכלי יש רישיון נהיגה ספורטיבית ואז למי שאין רישיון נהיגה ספורטיבית אסור לנהוג בו.

יובל מלמד: עצם זה שלכלי יש רישיון כזה, זה אומר שרק מי שיש לו רישיון נהיגה ספורטיבית יכול לנהוג בו.

חוה ראובני: סעיף 7 מחייב רישיון נהיגה ספורטיבית רק לצורך נהיגה ספורטיבית.

חוה ראובני: "לא ינהג אדם בכלי תחרותי נהיגה ספורטיבית וכולי".

חוה ראובני: אם זו לא נהיגה ספורטיבית אז אין חובת רישיון בכלל.

מרב ישראלי: לא צריך את זה, זה מיותר וזה סתם יוצר שאלות כי אולי יגידו פתאום שצריך רישיון לקארט.

מרב ישראלי: אז אולי כדאי להוריד את (4)?

צבי ענבר: הבעיה היא שלא יבוא מישהו ויגיד לו: רגע, זה קארט ובשביל זה צריך רישיון כלי.

מרב ישראלי: החוק לא דורש את זה.

מרב ישראלי: החוק דורש רישיון רק ממי שנוהג נהיגה ספורטיבית.

מרב ישראלי: ברגע שאתה אומר: נהיגה שאינה נהיגה ספורטיבית, זה שולל את הצורך ברישיון.

צבי ענבר: זה נכון, אבל עשינו את זה להניח את דעתם של בעלי מגרשי הקארטינג, שמאוד חששו ורצו שיהיה כתוב שאם זה לצרכי שעשוע ובידור, ויש לנו המון אולמות של קארטינג לצרכי שעשוע ובידור עם כלי רכב, והם רצו להיות בטוחים.

מרב ישראלי: אם אני זוכרת נכון הורדנו את זה מהתוספת בצו בגלל אותו ענין.

מרב ישראלי: זאת אומרת, אתם לא מזכירים שצריך פטור מרישיון נהיגה כי לא צריך.

מרב ישראלי: אנחנו דיברנו על זה בענין של הצו.

מרב ישראלי: אם אתם אומרים את זה פה, לכאורה צריך ואתם נותנים פטור.

מרב ישראלי: זה לא נכון מבחינה משפטית לעשות את זה.

יובל מלמד: בעיני רוחנו אנחנו רואים שכל אדם שעולה על כלי תחרותי צריך רישיון נהיגה לדבר הזה.

מרב ישראלי: זה לא נכון מכוח החוק.

צבי ענבר: אפשר להוריד את זה.

מרב ישראלי: מקריאה: "9.

מרב ישראלי: לצורך הפעלת סמכותה לפי סעיפים 7(ד), (ה) או (ח) לחוק או לפי תקנות אלו, רשאית הרשות המוסמכת להזמין מבקש או בעל רישיון לנהיגה ספורטיבית להתייצב בפניה במקום ובמועד הנקובים בהזמנה, לשם – (1) בירור כושר הנהיגה שלו; (2) פסילתו מלהחזיק ברישיון נהיגה או רישיון נהיגה ספורטיבית או התנאת תנאים ברישיון כאמור; (3) בירור נסיבות כל עבירה הנוגעת לכושר הנהיגה שלו, ושעליה הורשע או נפסל מלהחזיק ברישיון נהיגה.

מרב ישראלי: (4) הסברה והדרכה.

מרב ישראלי: " בסעיף (2), כשאתם אומרים "פסילתו מלהחזיק ברישיון נהיגה", אתם כאילו אומרים: לשם פסילתו מלהחזיק ברישיון נהיגה, שאני לא חושבת שזאת הכוונה.

מרב ישראלי: אתם לא יכולים לפסול אותו מלהחזיק רישיון נהיגה או רישיון נהיגה ספורטיבית.

מרב ישראלי: בעיקרון, אתם רוצים לברר האם נפסל רישיון הנהיגה שלו לצורך פסילתו וכולי, נכון?

דובר: או התניית תנאים.

מרב ישראלי: צריכים להגיד: בירור קיום התנאים, שזה כל התנאים לנהיגה ספורטיבית לפי סעיף 6.

מרב ישראלי: זאת אומרת שהוא לא נפסל ובית המשפט לא נתן.

מרב ישראלי: .. כל התנאים.

דובר: הרישא זה התנאת התנאים ולא הרישיון.

צבי ענבר: הכוונה היא לבירור.

מרב ישראלי: בסדר.

מיכאל מלכיאור: למה יש להזמין אותו לבירור במקרה הזה?

צבי ענבר: בא מישהו ואמר: הוא בלי רישיון נהיגה.

יהודית גידלי: אבל יש מסד נתונים.

מרב ישראלי: אלה מקרים שאין עליהם מידע, זה מקרה ביניים, מישהו אמר להם ואותו אדם לא הפקיד את רישיון הנהיגה שלו.

מרב ישראלי: זו אופציה, סביר להניח שזה לא יקרה כי הם ידעו.

מרב ישראלי: עדין יש לכם את האפשרות לברר האם עדין מתקיימים התנאים למתן רישיון נהיגה.

מיכאל מלכיאור: אתם רשאים להזמין אותו, אבל מה קורה אם הוא לא בא?

מרב ישראלי: לפי איך שזה כרגע, הם צריכים ללכת לפי סעיף 6.

מרב ישראלי: זאת אומרת, לברר בכוחות עצמם האם - -

מיכאל מלכיאור: אבל אם זה להסברה והדרכה?

מרב ישראלי: אז כאן השאלה האם אתם רוצים ליצור מצב שבו זה תנאי לרישיון, וזה חוזר לשאלה שרשמתי לי לחזור אליה בסוף, האם צריך לתת לכם את הסמכות להתנות תנאים, מה שחווה אמרה קודם על משקפיים וכולי, כי כרגע זה לא יהיה מכוח הרישיון של פקודת התעבורה.

מרב ישראלי: אז אולי צריך לראות איך לחבר את הדברים.

מרב ישראלי: בעיקרון, נראה איך לחבר את זה.

מרב ישראלי: אולי צריך לעשות סמכות כללית.

מרב ישראלי: .. השאלה איך זה עומד מכוח החוק.

חוה ראובני: יש בעיה כי נוסח החוק מדבר על קביעת תנאים.

חוה ראובני: "הרשות המוסמכת רשאית לקבוע תנאים ברישיון שנתנה לפי סעיף זה, 7(ח).

חוה ראובני: לרבות תנאים לענין דברים ספציפיים.

חוה ראובני: ..

מרב ישראלי: בסדר.

מרב ישראלי: אני רוצה לראות האם אני יכולה להגיד בסעיף 9 - -

חוה ראובני: אני חושבת שזה צריך להיות כבר במתן רישיון הנהיגה, כבר בסעיף (2).

מרב ישראלי: לא, כאן זה מקרה שקורה בתוך תקופת קיום הרישיון והם רוצים להזמין אותו לבירור או להסברה והדרכה.

מרב ישראלי: נגיד שהם חושבים עכשיו שהם צריכים לרענן את כל הנהגים על משהו שקרה.

מרב ישראלי: השאלה מה קורה אם הוא לא מתייצב?

מיטל שרעבי: להוסיף סעיף 2(ב), שאנחנו רשאים להתלות לו את הרישיון.

מרב ישראלי: השאלה אם אי התייצבות גורר התליית הרישיון.

חוה ראובני: אבל אי חידוש אולי.

חוה ראובני: יש סיבה לא לחדש את הרישיון.

מיכאל מלכיאור: זו צריכה להיות אפשרות, לא באופן אוטומטי.

חוה ראובני: רשאית הרשות.

חוה ראובני: .. בסדר.

צבי ענבר: היא חייבת לתת לו את ההזדמנות.

צבי ענבר: אם הוא לא נשמע לה, היא נתנה לו את ההזדמנות אז לפי סעיף 20 כבר קמו לה סמכויות.

מיטל שרעבי: איך היא מזמינה אותו וכל זה, זה לא מוסדר.

מרב ישראלי: זה במקרים שהרישיון ניתן במסירת מידע כוזב או שגוי, חדל להתקיים תנאי או הופר תנאי.

מרב ישראלי: אלה האופציות שלכם לבטל.

מרב ישראלי: עצם אי ההתייצבות לא נכנס לסעיף 20.

מרב ישראלי: יש לכם חובה לברר את הדברים האלה.

צבי ענבר: היא נתנה לו אפשרות להשמיע את טענותיו וברגע שהוא לא התייצב היא רשאית לפעול - -

מרב ישראלי: כן, אבל אז היא צריכה לברר בכוחות עצמה שהיא עושה הכל.

מיכאל מלכיאור: כן, אבל זה לא בנושא של (4).

מרב ישראלי: נכון, (4) הוא בעייתי.

מרב ישראלי: השאלה מה אתם רוצים לגבי (4).

מרב ישראלי: הסברה והדרכה זה קצת שונה מביטול רישיון וכאן השאלה איזו סמכות אתם יכולים לתת לעצמכם בתקנות.

מרב ישראלי: הכותרת היא "בירור", ו-(4) קצת חריג.

מרב ישראלי: אז אולי ניקח את סעיף (4) ונעשה משהו אחר לא בתקנה הזאת, שהיא תקנה שיותר נוגעת לקיום הרישיון.

מרב ישראלי: מה שאתם צריכים לעשות הוא שכתנאי ברישיון אולי לכתוב, לאו דווקא דרך התקנות וצריך לבדוק אם זה אפשרי, אם הרשות מחייבת אדם לבוא לזה וזה, זה תנאי ברישיון.

דובר: זה מה שנהוג בחו"ל וזה מה שרשום ב - -

מרב ישראלי: אז זה צריך להיות תנאי ברישיון ואז, דרך סעיף 20, אם הוא לא קיים תנאי ברישיון אתם יכולים - -

יוסי ניסן: בסדר, אנחנו נוסיף את זה.

מיטל שרעבי: אבל לא הבנתי למה צריך להשמיט את סעיף (4), למה הוא לא יכול להיות רלוונטי אם קרה איזה אירוע במהלך - -

מרב ישראלי: זה לא כל כך קשור להזמנת בעל רישיון נהיגה לבירור.

מרב ישראלי: אני לא אומרת שלא צריך אבל נראה לי שההסברה וההדרכה זה יותר דבר שצריך להיות תנאי ברישיון, שהאדם כתנאי ברישיון כפוף להדרכה של רשות הרישוי או משהו כזה.

חוה ראובני: אני מנסה לחשוב מאיפה זה בא בצורה הזאת.

חוה ראובני: לדעתי, הם "התלבשו" על דפוס שקיים בתקנות התעבורה, ושם יש ענין של סמכות להזמין נהגים פרטנית בעקבות בעיות פרטניות.

חוה ראובני: לא שמישהו עשה אי פעם שימוש בסמכות הזאת, ולדעתי לזה הם התכוונו ולא לזה שאנחנו רוצים להעביר את כל בעלי הרישיון איזו שהיא השתלמות או הכשרה מתקדמת ולעדכן אותם בחידושים בעולם.

מרב ישראלי: אבל אני, למשל, בלי שהיו לי נקודות ובלי כלום, אחרי שהיה לי רישיון במשך כמה שנים, הזמינו אותי לקורס רענון.

חוה ראובני: אבל לא מכוח תקנה מסוג זה אלא מכוח סעיף בפקודה.

חוה ראובני: לדעתי הם מערבבים את שני הדברים ביחד.

מרב ישראלי: השאלה אם אני יכולה בתקנות לחייב דבר מהסוג הזה או שאפשר כתנאי ברישיון, זו שאלה וצריך לברר את זה, אם אפשר להכניס את זה כתנאי ברישיון.

מרב ישראלי: אולי תבררו ותחליטו איך אתם רוצים להתייחס לדבר הזה.

חוה ראובני: יש סעיף בפקודה שמסמיך את רשות הרישוי להזמין בעלי רישיון לקבלת הדרכה.

חוה ראובני: מכוח זה עושים קורסי רענון, נהגים בהתחלת הדרך.

חוה ראובני: בנוסף, יש סמכות להזמין בעל רישיון נהיגה באופן פרטני שהיא בתקנות 211,212 ולדעתי, על המתכונת הזאת "התלבשו" פה וניסו להעתיק משהו דומה.

מרב ישראלי: אז תבדקו אתה תקנות האלה כי האמת שאז זה יותר קשור לנושא של התקנה.

חוה ראובני: לדעתי לזה הם התכוונו.

מרב ישראלי: תבדקו את זה, יכול להיות שצריך לפרט את זה כמו שם.

מרב ישראלי: מקריאה: "10.

מרב ישראלי: אין במתן רישיון הנהיגה לפי תקנות אלה כדי למנוע מהתאחדות להגביל השתתפות באירועים מסוימים, כולם או חלקם, לנהגים בעלי ותק מסוים, בין בשנים ובין במספר או בסוג האירועים שהשתתפו בהם.

מרב ישראלי: בחינות.

מרב ישראלי: 11.

מרב ישראלי: (א) הרשות המוסמכת תבחן מבקש רישיון לנהיגה ספורטיבית בנושאים אלה, כולם או מקצתם.

מרב ישראלי: " רציתי לשאול לגבי "כולם או מקצתם".

מרב ישראלי: "(1) הוראות החוק וכללי הנהיגה הספורטיבית כמשמעותם בחוק, החלים על תחום הנהיגה הספורטיבית בכלי התחרותי.

מרב ישראלי: (ב) מי שהוסמך כמדריך או מאמן או מנהל מקצועי, כמשמעותם בתקנות העיסוק, יהיה פטור מחובת בחינה לפי תקנה זו.

מרב ישראלי: " אתם חושבים שיהיו מצבים שבהם הוראות החוק וכללי הנהיגה לא יהיו רלוונטיים למישהו?

מרב ישראלי: למה זה חלקם או מקצתם?

מרב ישראלי: זה גם לא כל כך הרבה בסך הכל.

צבי ענבר: אפשר למחוק את "כולם או מקצתם".

מרב ישראלי: נראה לי שזה חשוב וגם לא מדובר בהרבה דברים.

חוה ראובני: למה אתם לא רוצים להגיד "בין היתר בנושאים אלה", ולהשאיר לכם פתח להוסיף נושאים?

מרב ישראלי: השאלה עד כמה אני רוצה לתת להם יד חופשית בענין הזה?

מרב ישראלי: יש לי הרגשה שלזה הם התכוונו.

מרב ישראלי: יש את הענין של בחינה עיונית ואחר כך יש גם הכשרה מעשית.

מרב ישראלי: זה לא כולל הכשרה מעשית, זה רק בחינה עיונית.

מרב ישראלי: אתם יכולים לחשוב שיהיה צורך בבחינות לגבי מבנה הרכב למשל?

מרב ישראלי: אתם יכולים לחשוב על עוד נושאים שתרצו לבחון עליהם תיאורטית?

יוסי ניסן: יכול להיות מצב שאנחנו לא חושבים עליו כרגע ואולי כן כדאי להשאיר את האופציה.

מרב ישראלי: הבעיה שהתקנות האלה אמורות להגיד לאדם מה הוא צריך לעבור, בשביל זה יש את התקנות.

מרב ישראלי: השאלה כמה אני רוצה להשאיר את זה פתוח לשיקול דעתכם.

חוה ראובני: אני חושבת שצריך להגיד שזה יהיה בהתאמה לתכנית הלימודים שהיא קבעה ואז, מצד אחד נשאיר להם פתח ומצד שני, נתחום אותם בתכנית לימודים.

חוה ראובני: הם לא יכולים לבחון על משהו שלא כלול בתכנית ההכשרה.

מרב ישראלי: אז יש לנו תכנית הכשרה בתקנה 3ב, שכוללת גם עיוני וגם מעשי.

דובר: זה הכל נובע מניסיונו המקצועי של ראש הרשות.

מרב ישראלי: המדריך והמאמן הוא זה שמעביר את תכנית ההכשרה.

מרב ישראלי: הבחינות העיוניות יערכו על ידי הרשות?

מרב ישראלי: על ידי מי אתם מתכוונים לערוך אותן?

קריאה: הרשות.

מרב ישראלי: תכנית ההכשרה, כפי שהיא ב-3ב, היא לא כוללת את הבחינות העיוניות.

מרב ישראלי: זה רק מה שהמאמן או המדריך מעביר.

חוה ראובני: הרשות קובעת את התכנית.

מרב ישראלי: על ידי מי שהוסמך כמדריך או כמאמן.

מרב ישראלי: זה כאילו רק ההכשרה המעשית.

מרב ישראלי: הבחינות העיוניות הם עוד דרישה.

יובל מלמד: הבחינות העיוניות זה על פי נוסח שמכינה הרשות.

מרב ישראלי: מה אתם חושבים שייכלל שם, פחות או יותר?

יובל מלמד: חוק הנהיגה הספורטיבית והתקנות.

צבי ענבר: כללי הנהיגה זה סיפור אחר.

מרב ישראלי: כתבתם את שניהם פה.

צבי ענבר: יש לנו את הוראות החוק, יש את כללי הנהיגה ואנחנו צריכים להבהיר שזה כולל גם את התקנות לפי החוק.

מרב ישראלי: אז אפשר להוסיף ב-(1).

מרב ישראלי: אז (2) זה כללי הנהיגה הספורטיבית.

מרב ישראלי: אם אתם רוצים משהו נוסף - -

יוסי ניסן: והוראות שתקבע הרשות.

מרב ישראלי: איזה הוראות?

יוסי ניסן: לקיום אירוע.

יוסי ניסן: יהיו הרבה הוראות שיחריגו נושאים שקשורים בתקנות עצמן.

מרב ישראלי: מכוח מה?

מרב ישראלי: אתה יכול לקבוע הוראות מכוח התקנות או שזה יהיה מכוח הנהיגה הספורטיבית.

מרב ישראלי: אתה לא יכול לקבוע איזה הוראת שאתה רוצה.

יובל מלמד: הכוונה בתקנות נושאים שצריך לפרוט אותם לגורמים.

יובל מלמד: בהוראות נמצאים הגורמים כמו שכתוב פה למשל: ילמד את הכללים.

יובל מלמד: נרד לפרטים יותר מדויקים.

מרב ישראלי: ברור.

מרב ישראלי: אתם תקבעו איך הבחינה תראה.

מרב ישראלי: אבל אני אומרת שוב, אם זה הוראות לפי החוק ולפי התקנות, זה כל מה שכלול בחוק והתקנות כולל ההוראות שיהיו לפיהן.

מרב ישראלי: לא צריך להגיד את זה.

יובל מלמד: אין פה ספק שמי שמקבל רישיון נהיגה ספורטיבית או מחזיק ביד רישיון, הוא צריך לדעת מה מותר לו ומה אסור לו על פי החוק.

יובל מלמד: זאת הכוונה שלנו.

מרב ישראלי: אני שואלת שאלה אחרת:

מרב ישראלי: פעם במבחני התיאוריה היה גם מבנה הרכב או משהו כזה.

יובל מלמד: עלולה להיות שאלה שקשורה לבטיחות הכלי או משהו כזה.

יובל מלמד: אבל נהג מרוצים לא צריך לדעת כמו ששאלו בתיאוריה, מה זה 4 פעימות.

יובל מלמד: בוודאי שלא צריך.

מרב ישראלי: בסדר.

מרב ישראלי: לגבי הבטיחות נדמה לי שגם יהיו תקנות, אם אני זוכרת נכון.

יובל מלמד: אנחנו צריכים לבדוק שמי שמקבל רישיון יודע מה לעשות אתו.

דוברת: איך תבחנו ילדים בני 8?

צבי ענבר: יש לנו לבוש וציוד מגן בפרק רביעי.

מיכאל מלכיאור: מרב, אנחנו צריכים לסיים.

מרב ישראלי: תשקלו אם יש עוד דברים שאתם רוצים מבחינת איך אתם רואים את המבנה של הבחינה.

מרב ישראלי: מקריאה: "12.

מרב ישראלי: הנבחן ימציא לרשות המוסמכת פרטים מלאים ונכונים או מסמכים שתדרוש.

מרב ישראלי: " אני מבינה שזה לצורך זיהוי.

מרב ישראלי: "13.

מרב ישראלי: נכשל מבקש רישיון לנהיגה ספורטיבית בבחינה, רשאית הרשות המוסמכת לקבוע את המועד שבו ייבחן פעם נוספת.

מרב ישראלי: " בתקנות התעבורה זה 6 חודשים מינימום.

מרב ישראלי: השאלה אם זאת קצת בעיה שזה יהיה כמה שנים.

מרב ישראלי: כל כמה זמן אתם חושבים שתעשו מחזורים של בחינות?

קריאה: למה צריכים את המשפט הזה?

מיכאל מלכיאור: מבחינת האדם?

מרב ישראלי: כן, שלא יחכה זמן לא סביר.

מרב ישראלי: השאלה אם צריך את התקנה הזאת כי ברור שזה יהיה לפי בחינות שאתם תערכו.

יובל מלמד: נראה לי שסעיף 13 מיותר.

יובל מלמד: ברור שיהיו בחינות.

מרב ישראלי: לכן אני אומרת, מתי אומרים את זה?

מרב ישראלי: כשרוצים לקבוע לכם זמן מינימום בין בחינה לבחינה.

יובל מלמד: נראה לי שזה מיותר.

מיכאל מלכיאור: זה לא ברור שהוא יכול לגשת עוד פעם ומישהו צריך להגיד את זה.

יובל מלמד: הזמן מתי להגיש נראה לי לא ענייני בכלל.

מיכאל מלכיאור: אז בואו נשאיר את זה כך.

מרב ישראלי: לא, אני לא רוצה להשאיר זאת כך.

חוה ראובני: לדעתי התקנה מיותרת.

מרב ישראלי: אז עדיף למחוק את זה אם אני לא כותבת זמן מינימום.

מיכאל מלכיאור: למחוק את הכל?

מרב ישראלי: כן, כל אדם יכול לגשת, אין מניעה.

מרב ישראלי: כשיש מבחן הוא ניגש.

מיכאל מלכיאור: אני חושב שזה דבר פסול כאשר אדם נכשל שוב ושוב, יש כאלה שעברו 15 טסטים ובמקרה יום אחד יצא להם.

מיכאל מלכיאור: אני לא חושב שהם צריכים לנהוג.

חוה ראובני: אני חושבת שהתמונה הפוכה.

חוה ראובני: יש כאלה שעושים הרבה טסטים אבל זה לאו דווקא בגלל שהם לא מצליחים בגלל שהם לא יודעים ללמוד.

חוה ראובני: זה תהליך שמגביר את עצמו.

חוה ראובני: אדם שהגיע לטסט חמישי כבר כל כך בלחץ שהוא לא מסוגל לעבור.

מיכאל מלכיאור: אני טוען שיש אנשים שלא מסוגלים לנהוג ונותנים לכולם רישיון.

מיכאל מלכיאור: אני למשל החלטתי לא לגשת לעולם לטסט.

מרב ישראלי: מקריאה: "14.

מרב ישראלי: (א) לא ינהג אדם נהיגה ספורטיבית, אלא אם כן הוא לבוש בלבוש מגן ומצויד בציוד מגן בהתאם לתקנונים הרשמיים של הארגונים הבין-לאומיים, לפי הענין, וכללי הנהיגה הספורטיבית.

מרב ישראלי: " אני חושבת שפה צריך להגיד שזה לפי הכלי התחרותי כמובן - -

חוה ראובני: זאת הכוונה.

מיכאל מלכיאור: סליחה שאני מתעקש, אבל כמו בכל דבר, אם נכשלת בבחינות להיות רופא זה לא אומר שכל מבחן שנכשלת אתה יכול לגשת חופשי, כמה שאתה רוצה.

מרב ישראלי: לכן אני אומרת שאם רוצים לקבוע תקופת מינימום, צריך לקבוע את זה בתקנות.

מרב ישראלי: אבל אם לא, אז אין מניעה לגשת לבחינה, אין איסור.

מרב ישראלי: הבחינות פתוחות.

מיכאל מלכיאור: בסדר.

מרב ישראלי: הכוונה היתה פה שהרשות המוסמכת מוסמכת לקבוע את המועד.

מרב ישראלי: כתבתי לי הערה, אני רוצה להבין אותה: כללי הנהיגה הספורטיבית אמורים לגבש את התקנונים בתיקונים.

מרב ישראלי: אם יש סתירה הם אלה שחלים.

מרב ישראלי: זה מה שכתבתי.

מרב ישראלי: עקרונית, כללי הנהיגה הספורטיבית גוברים על התקנונים.

מרב ישראלי: זאת אומרת, אי אפשר להגיד שזה תקנונים והכללים כי הכללים מגבשים את התקנונים בשינויים.

מרב ישראלי: לכן, מה שצריך להיות שזה לפי כללי הנהיגה הספורטיבית אחרת זה יוצר סתירה בין שני הדברים.

מרב ישראלי: זה צריך להיות רק לפי כללי הנהיגה הספורטיבית.

מרב ישראלי: השאלה אם יהיו כללי נהיגה ספורטיבית כלפי כל ענף?

יובל מלמד: בוודאי.

יובל מלמד: זה הבסיס לכל דבר.

מרב ישראלי: בסדר.

מרב ישראלי: עקרונית, זה צריך להיות רק לפי כללי הנהיגה הספורטיבית.

יובל מלמד: אין לנו בעיה.

מיכאל מלכיאור: תודה רבה.

יהודית גידלי: הם יעבירו לנו את הנוסח החדש ואז - -

מרב ישראלי: יש דברים שאני עוד צריכה לסגור מולם.

מיכאל מלכיאור: בכפוף לכל הדברים שנאמרו פה בישיבה אנחנו מאשרים - -

מרב ישראלי: הבעיה שיש דברים שנשארו קצת פתוחים.

מרב ישראלי: ..

מיכאל מלכיאור: יש דברים כאלה.

מרב ישראלי: אבל אם הם ירצו להוסיף משהו לבחינות זאת בעיה.

מיכאל מלכיאור: תודה רבה.

מיכאל מלכיאור: תזכרו את כל הדברים שאתם צריכים לזכור עד הפעם הבאה.

מיכאל מלכיאור: נאשר את זה פורמאלית בפעם הבאה כי ממילא אנחנו צריכים את הדברים הנוספים.